Therizinosaurus – Dinosaur Yang Mampu Bunuh T-Rex

Ketika ini, filem terakhir trilogi Jurassic World iaitu Jurassic World: Dominion sedang hangat ditayangkan di pawagam. Macam biasa, antara dinosaur yang dikenali peminat francais ialah Tyrannosaurus rex (T-rex) dan Velociraptor. Tetapi ada satu dinosaur baru yang diperkenalkan dengan fosilnya ditemui pada 2008 di Jepun: Therizinosaurus.

Jika diamati penampilan fizikal Therizinosaurus, ia ibarat Edward Scissorhands versi dinosaur. Dengan tiga jari tangan kuku yang tajam, ramai menyangka kuku haiwan berkenaan mampu mengoyakkan daging haiwan yang disasarkan. Kerana menyangka ia haiwan karnivor (pemakan daging), siapa tak takut seperti Claire Dearing (Bryce Dallas Howard) dalam trailer Jurassic World: Dominion. (rujuk minit 1.29-1.35) Tetapi maaf, telahan anda salah.

Hakikatnya, berdasarkan fosil-fosil termasuk fosil yang baru ditemui di Jepun, therizinosaurus merupakan haiwan herbivor (pemakan tumbuhan). Fosil ini merupakan yang termuda dalam kalangan fosil-fosil therizinosaurus dan pertama kali dijumpai di benua Asia. Ia juga merupakan spesies baru dinosaur berkenaan yang diberi nama Paralitherizinosaurus japonicus yang bermaksud reptilia bersebelahan laut.

Fosil therizinosaurus ini ditemui di Nakagawa, Hokkaido. Dalam kebanyakan pulau di Jepun, Hokkaido menonjol kerana mempunyai banyak rekod penemuan fosil dinosaur. Saintis-saintis Jepun percaya fosil tersebut merupakan spesies therizinosaurus tetapi tidak dapat membuktikannya berikutan ketiadaan fosil dinosaur itu dalam simpanan mereka untuk dijadikan perbandingan.

Tetapi hasil data penemuan fosil therizinosaurus yang dilaporkan di seluruh dunia termasuk di Mongolia membantu mereka mengenalpasti fosil dinosaur tersebut. Analisis fosil mendapati Paralitherizinosaurus ini hidup sekitar 82 hingga 80 juta tahun yang lalu. Kuku jari tangan haiwan ini digunakan untuk menyelongkar tumbuhan sekitarnya bagi mencari bahagian mana yang boleh dimakan.

Di sebalik rupa therizinosaurus yang pelik, jangan sangka ia lauk mudah buat dinosaur pemangsa seperti T-rex dan velociraptor. Dengan kelebihan berkaki dua, ketinggian sekitar empat hingga lima meter tinggi dan sembilan hingga 10 meter lebar serta kuku jari tangan yang tajam, haiwan pemangsa akan berfikir banyak kali sebelum mencuba mendapatkan T-rex versi herbivor itu. Ketinggian sama turut membantunya mendapatkan makanan pada bahagian atas pokok-pokok yang tinggi.

Cuma yang menjadi persoalan ialah sama ada haiwan ini mempunyai bulu atau tidak. Hal ini menjadi sumber perdebatan pengkaji dinosaur selama bertahun-tahun. Malah, untuk Jurassic World: Dominion, pengarah Colin Trevorrow memilih menampilkan Therizinosaurus sebagai dinosaur berbulu.

Yang pasti, haiwan ini hidup pada akhir Zaman Cretaceous sekaligus menjadikan ia sezaman dengan dinosaur lain seperti T-rex, Triceratops dan Spinosaurus. Tempoh itu juga merupakan tempoh dinosaur pupus kira-kira 66 juta tahun lalu dipercayai dicetuskan oleh hentaman asteroid. Kesan daripada hentaman asteroid itu dapat dilihat pada kawah Chicxulub di Teluk Mexico. Kawah yang ditemui oleh ahli geofizik  Antonio Camargo dan Glen Penfield pada tahun 70-an itu berukuran diameter 180 km dan kedalaman sejauh 20 km.

Ini bukan satu-satunya fosil Therizinosaurus yang dilaporkan ditemui di Jepun. Ini kerana terdapat dua lagi fosil yang didakwa milik dinosaur berkenaan ditemui. Tetapi sehingga hari ini, belum ada pengesahan dapat dibuat bagi mengetahui identiti fosil milik Therizinosaurus atau tidak.

Jika ya, ia pasti mengundang rasa ingin tahu para saintis tentang keadaan Jepun semasa akhir Zaman Cretaceous dan bagaimana ia menjadi habitat sempurna untuk T-rex versi herbivor itu. Selain itu, saintis juga tidak menolak jika mereka menemui lebih banyak fosil dinosaur di tapak asal Therizinosaurus ditemui di Nakagawa.

Lebih banyak fosil bermaksud lebih banyak maklumat untuk dunia dinosaur yang kita ketahui ketika ini. Dan terima kasih kepada penampilan dinosaur ini sebagai hero bersama T-rex pada akhir filem, sudah pasti minat orang ramai terhadap dinosaur berkenaan akan membara seiring dengan francais Jurassic Park/Jurassic World.

RUJUKAN

Browne, E. (2022, 10 Jun). Therizinosaurus: Jurassic World’s ‘Scythe Lizard’ That Could Kill a T. Rex. Newsweek.

Nalewicki, J. (2022, 10 Jun). Newly Described Dinosaur Used Its Massive Sword-Like Claws to Forage For Shrubs. Live Science.


Penthesilea – Ratu Amazon Dalam Mitologi Yunani

Penthesilea adalah Ratu Amazon dalam mitologi Yunani. Beliau adalah puteri kepada Ares dan Otrera serta saudara perempuan kepada Hippolyta, Antiope dan Melanippe. Kisah Penthesilea merupakan salah satu hikayat pahlawan wanita yang paling epik, lebih-lebih lagi pada babak kemat!annya di tangan Achilles yang penuh dramatik.

Penthesilia merupakan anggota sebuah suku pahlawan wanita legenda, iaitu Amazon. Wanita-wanita Amazon merupakan pahlawan yang amat berdedikasi hinggakan mereka dipercayai memotong salah satu payudara mereka agar dapat menggunakan busur panah dengan lebih efisien. Benar ataupun tidak hal ini masih lagi dibincangkan oleh ilmuwan.

Penthesilea begitu mahir menggunakan senjata. Malahan, beliau juga seorang yang bijak dan jelita. Dalam beberapa sumber, beliau disebutkan sebagai pencipta kapak-p3rang. Ketika berburu pada suatu hari, Penthesilea secara tidak sengaja terbvnuh saudara perempuannya yang bernama Hippolyta dengan menggunakan sebatang lembing.

Hal ini menimbulkan rasa duka yang beramatan buat Penthesilea hinggakan beliau berhasrat untuk m4ti. Pun begitu, sebagai seorang pahlawan Amazon, beliau hanya boleh m4ti secara bermaruah di medan tempur.

Pemerintahan Penthesilea sebagai Ratu Amazon berlangsung pada tahun-tahun berlakunya P3rang Trojan. Suku Amazon tidak menyebelahi mana-mana pihak secara khusus dalam p3rang ini dan Penthesilea sendiri berusaha seupaya mungkin untuk menjauhi konfik tersebut. Namun ketika Achilles membvnuh putera Trojan yang bernama Hector, dan sesudah saudara perempuannya terbvnuh secara kemalangan, Penthesilea mengambil keputusan untuk berangkat ke Troy dan mencampuri pep3rangan tersebut.

Di medan p3rang, Penthesilea bukanlah seorang ratu yang duduk di barisan belakang sambil menyaksikan tentera-tenteranya bertempur m4ti-m4tian. Akan tetapi, beliau adalah seorang pahlawan sejati. Diceritakan bahawa beliau menggempur tentera Yunani bagaikan kilat yang menyambar, membvnuh ramai musuh.

Beliau juga disifatkan sebagai seorang pahlawan yang lincah lagi gagah. Penthesilea berusaha untuk membuktikan bahawa suku Amazon adalah pahlawan terkemuka di situ. Beliau juga berhasrat untuk membvnuh Achilles demi menuntut bela atas kem4tian Hector, di samping beliau sendiri berhajat untuk terbvnuh dalam pertempuran itu.

Walaupun Penthesilea merupakan seorang pahlawan yang gagah, nyawanya berakhir di tangan Achilles. Achilles menyaksikan beliau bertempur melawan tentera-tenteranya dan tertarik hati melihat kegagahannya. Sambil berlawan, Achilles berusaha untuk mendekati Penthesilea.

Walaupun beliau berasa tertarik dengan Penthesilea dengan niat untuk bertarung dengannya, beliau kemudiannya jatuh cinta dengan ratu Amazon itu sebaik sahaja berhadapan dengannya. Namun begitu, keadaan sudah pun terlambat untuk melunaskan perasaan cintanya itu.

Selepas menewaskan Penthesilea, Achilles mendakap tubuhnya sebaik ia rebah jatuh ke bumi. Seorang pahlawan Yunani yang bernama Thersites mencemuh Achilles kerana berbuat sedemikian terhadap tubuh Penthesilea. Diceritakan juga Thersites mencungkil mata Penthesilea dengan pedangnya. Tindakannya itu menaikkan berang Achilles yang langsung sahaja memenggal kepala Thersites.

Berikutan kem4tian Thersites, suatu pergaduhan pun tercetus. Diomedes, sepupu kepada Thersites bertindak mengambil jasad Penthesilea dan mengheretnya menggunakan pedati sebelum menghumbannya ke dalam sungai. Jasad tersebut kemudian didapatkan semula oleh Achilles. Beliau kemudian menyemadikan jasad Penthesilea selayaknya.

Dalam beberapa cerita, Achilles dikatakan melakukan perbuatan nekrofilia ke atas jasad Penthesilea. Dalam legenda lain, dihikayatkan bahawa Penthesilea mengandungkan putera Achilles sesudah m4ti.

Seorang pemuisi Rom purba yang bernama Virgil menulis tentang Penthesiliea:

“Penthesilea yang gagah, (sambil) pengikat pinggang emas dililit di bawah dadanya yang terdedah, (beliau) memimpin barisan p3rang Amazon dengan perisai ringannya yang berbentuk bulan sabit… (beliau sememangnya) seorang pahlawan wanita, srikandi yang cukup berani untuk memerangi kaum lelaki.”

Virgil menggunakan perkataan Bellatrix untuk memerincikan Penthesilea dan dikhabarkan bahawa hal ini menjadi inspirasi buat JK Rowling untuk menamakan watak Bellatrix Lestrane dalam siri Harry Potter.

Kisah perihal Penthesilea tidak diceritakan di dalam Illiad. Illiad berakhir dengan pengebumian Hector, iaitu sebelum suku Amazon tiba di Troy untuk menuntut bela atas kem4tiannya. Kisah berkenaan Penthesilea diceritakan di dalam epik Aethiopis.

Riwayat hidup dan kem4tian Penthesilea penuh dengan dramatis. Beliau digambarkan sebagai seorang pahlawan wanita yang gagah dan berani, serta seorang yang begitu terkesan dengan kem4tian saudara perempuannya, Hippolyta. Perasaan dukanya itu menompok bersama dengan hasratnya untuk menjadi seorang pahlawan terkemuka yang m4ti secara terhormat di medan tempur.

Perasaan-perasaan ini membawanya ke Troy, di mana kem4tiannya di sana melemahkan Troy dan menimpakan kehuru-haraan di dalam kem tentera Yunani berikutan kem4tiannya itu memberi kesan yang besar terhadap Achilles sehingga beliau melakukan tindakan-tindakan yang mencetuskan pergaduhan sesama sendiri.

Sememangnya, Penthesilea pada akhirnya m4ti secara terhormat di medan p3rang sepertimana yang beliau inginkan, lebih-lebih lagi di tangan seorang pahlawan legenda seperti Achilles.

TERJEMAHAN:

M R Reese. (23 September 2014). The Dramatic Life and D3ath of Penthesilea: Queen of the Amazons. Ancient Origins. https://www.ancient-origins.net/myths-legends/dramatic-life-and-death-penthesilea-queen-amazons-002104


Betul Ke Asteroid Akan Menghentam Bumi?

Apabila terlintas topik asteroid menghampiri Bumi, mesti ada yang fikir pasal Armageddon, Deep Impact atau Greenland. Tiada apa yang perlu risau pun, kerana Amerika Syarikat tahu apa patut dibuat (kecuali dalam filem Greenland sebab rakyat Canada yang bantu).

Tetapi topik ini serius sebenarnya. Betul, dalam sejuta asteroid yang menghampiri Bumi, hanya enam saja boleh menghentam sebelum tahun 2106. Tetapi belajar daripada Covid-19, tiada apa yang terjamin sebenarnya.

Dan sekarang ini ada sebutir asteroid yang semakin hampir dengan Bumi. (153201) 2000  ialah angka yang sesuai untuk melabel produk komputer.

Tetapi itulah nama diberikan kepada asteroid yang ditemui Lincoln Near-Earth Asteroid Research (LINEAR) pada 29 November 2000.

Asteroid ini didapati berasal daripada gugusan asteroid Aten yang berkampung antara Matahari dan orbit Bumi.

Zon Aten berhampiran dengan orbit Bumi.

Untuk memudahkan, namakan asteroid ini Aten saja. Ia mempunyai saiz diameter dianggarkan dalam 510 meter saja.

Kecil tetapi boleh mengundang masalah alam yang sangat besar jika menembusi atmosfera Bumi. Aten sedang menghampiri Bumi dengan kelajuan 90,000+ kilometer sejam.

Sebenarnya kelajuan ini ialah perkara biasa di ruangan angkasa. Jarak antara Bumi dan Matahari pun mencecah 147 juta kilometer (jadi Aten perlu 68 hari untuk tiba di Matahari dari Bumi).

Jadi persoalannya – apakah Aten akan menghentam Bumi?

Jawapannya tidak.

Aten akan menghampiri Bumi saja. Tambah tolak antara kelajuan Bumi (pada landasan orbit) dan asteroid Aten, manusia mungkin tidak perlu risau.

Kerana Aten akan melintasi orbit Bumi dengan jarak 4.3 juta kilometer daripada planet bertuah ini.

Tetapi apa akan jadi jika Aten menghentam?

Kebarangkalian ini sudah lama dibincangkan, bukan sekadar Aten saja. Banyak asteroid lagi yang ada kemungkinan untuk menyembam di permukaan Bumi.

Bermula dulu dengan 2012 DA14, sebutir batu angkasa bersaiz 50 meter (10 peratus daripada Aten). DA14 mempunyai berat 143,000 tan (anggaran kasar Aten mempunyai berat 1.43 juta tan). Jadi saintis membuat bayangan.

Jika mengh3nt4m, DA14 boleh menyebabkan sebuah letvp4n sebesar 2.4 megatan iaitu 180 kali ganda lebih kuat berbanding b0m Little Boy yang dilepaskan di Hiroshima, Jepun.

Jika Aten mengh3nt4m, letvp4nnya akan mencecah 5,000 megatan dengan gempa bumi begitu d4hsy4t.

Secara matematik, tiada kehidupan di permukaan Bumi boleh selamat… kerana impak 375,000 kali Little Boy (Kluger, 2013) tentu sekali menyebabkan langit dilitupi debu yang menyekat cahaya Matahari (sekali gus menyebabkan musim sejuk yang membvnvh tumbuh-tumbuhan).

Kelajuan DA14 hanya 28,000 km/j pun dikatakan sangat merb4h4ya (jika menghentam). Bayangkan Aten yang 10 kali ganda lebih besar dan 3.2 kali ganda lebih laju.

Dalam situasi sebegini, manusia perlu bersedia lebih awal. Cuma Aten takkan mengh3nt4m.

Jadi tidak perlu risaulah, sebab dalam masa 20 tahun, dunia membuang masa dengan benda-benda pelik seperti P3r4ng Iraq contohnya. Maka memang jelaslah Aten takkan h3nt4m.

Namun tidak salah pun untuk membayangkan jenis persediaan perlu dibuat manusia. Bagi tempat yang Aten h3nt4m, memang tiada harapan di situ. Impak akan menyebabkan sebuah lubang sangat besar dan dalam.

Semua orang perlu dikeluarkan dengan segera, untuk ditempatkan di ruangan bawah tanah. Makanan dan minuman pula harus ditekankan, kerana akan berlaku situasi kehabisan bekalan yang menyebabkan pep3r4ngan antara satu sama lain tidak kira individu atau saki-baki negara.

Akhir kata, jika situasi ini berlaku, asteroid yang mengh3nt4m boleh memetik ayat J. Robert Oppenheimer.

“I am become de-ath, the destro-yer of worlds.”

RUJUKAN:

Kluger, J. (2013, Februari 14). Asteroid (ditapiskan) Earth! How the (ditapiskan) Scenario Would Play Out? Time.


Uthmaniyah VS Venice: Hubungan Cinta-Benci Dua Kuasa Eropah

Per4ng Uthmaniyah-Venice pada tahun 1499-1503 merujuk kepada pertempvran laut yang melibatkan Empayar Uthmaniyyah dan Republik Venice dalam tuntutan hak dan kuasa terhadap tanah-tanah yang menjadi rebutan antara kedua pihak di Laut Aegean, Laut Ionian, dan Laut Adriatik. Peristiwa yang menjadi acara pembukaan dalam k0nflik ini adalah Pertempvran Zonchio, ianya merupakan pertempvran angkatan laut yang pertama dalam sejarah di mana meri4m dipasang dan digunakan di atas kapal.

Armada laut Uthmaniyah, di bawah perintah Laksamana Kemal Reis, menang dalam k0nflik ini yang akhirnya memaksa Republik Venice mengiktiraf kedaulatan Uthmaniyah pada tahun 1503, setelah ser4ngan pasukan berkuda Uthmaniyah mencapai ke wilayah Venice di Itali Utara.

Penerangan

Pada pandangan sesetengah pihak, k0nflik ini merupakan salah satu daripada beberapa pertembungan yang berlaku di antara blok Eropah dan Uthmaniyah sepanjang tempoh permvsuhan Eropah-Uthmaniyah.

Walaupun begitu, permvsuhan tidak pula sentiasa menjadi ciri-ciri hubungan keruh secara kekal dari beberapa aspek, sebenarnya, Venice adalah rakan dagang utama dengan Uthmaniyah, mereka mengekalkan kedudukan komersialnya di seluruh dunia Islam dan mengadakan banyak perjanjian damai dengan Uthmaniyah.

Sebaik saja kota Konstantinopel jatuh ke tangan Sultan Mehmed II pada tahun 1453, mereka merundingkan perjanjian yang membolehkan mereka mengekalkan kedudukan koloni mereka di sana dan boleh berdagang dengan bebas.

Semasa memer4ngi Venice, Uthmaniyah tetap mendorong dan mengembangkan perdagangan mereka dengan Florence. Tanpa menafikan bahawa banyak pertempvran telah dilancarkan dan banyak d4rah telah ditumpahkan, pembangunan semula sejarah yang seimbang perlu mengimbangi kisah per4ng dan pertempvran, termasuk yang berlaku di antara Venice dan Uthmaniyah, di samping episod di mana perdagangan telah berkembang maju dan nilai keamanan kian meningkat.

Latar Belakang

Venice adalah negara pedagang dan telah sekian lama menikmati hubungan perdagangan yang istimewa dengan pelbagai kerajaan pemerintahan Islam. Mereka menggunakan kaedah diplomasi dan rundingan untuk mendapatkan syarat yang terbaik, yang membolehkan mereka membina gudang dan kedutaan di pelabuhan-pelabuhan utama dunia Islam.

Pada tahun 1403, atas sebab terdesak mahu terus menguasai Aegean, mereka memeterai perjanjian dengan Uthmaniyah yang mengharuskan Venice “membayar yuran tahunan bagi mengekalkan koloni-koloninya serta dijamin perdagangan yang bebas di wilayah Uthmaniyah.”

Perjanjian ini diperbaharui pada tahun 1415. Apabila kapal-kapal Turki menjelajah di luar Dandanelles pada tahun 1416, armada Venice terlibat dalam pertempvran dengan mereka dan mengalahkan mereka, tetapi tidak sebelum misi perdamaian diusahakan.

Ketika Konstantinopel jatuh pada tahun 1453, Venice segera berunding untuk melanjutkan hak perdagangan istimewa di sana, di mana mereka mengekalkan koloni mereka. Doge Venice memberitahu Sultan bahawa niatnya adalah untuk hidup dalam kedamaian dan persahabatan dengan Uthmaniyah. Perjanjian ini diperbaharui secara berkala. Ia bukan sahaja melindungi pos-pos Venice di wilayah Uthmaniyah, tetapi ia juga “melahirkan koloni subjek Uthmaniyah di Venice sendiri.”

Namun, Uthmaniyah meningkatkan kekuatan tenter4 laut mereka dan merebut satu demi satu wilayah koloni Venice, antaranya termasuklah Negropont (1470), Tana (1475) dan Scutari (1479). Pada tahun 1471 dan 1474, Venice berusaha merayu sokongan Sultan Tabriz tetapi gagal dan sebaliknya terpaksa menandatangani perjanjian yang tidak menguntungkan bersama Uthmaniyah iaitu dengan melepaskan segala tuntutan terhadap koloni mereka yang dij4jah.

Pun begitu, pada tahun berikutnya Venice tetap menunaikan permintaan dari Konstantinopel yang mahu mereka menghantarkan seniman. Mereka menghantar Gentile Bellini, pelukis potret Sultan Mehmed al Fatih yang terkenal. Perdagangan dengan Uthmaniyah mula berkembang. Hasilnya, Venice menjadi pembekal permaidani yang utama di seluruh Eropah.

Perjanjian lain ditandatangani pada tahun 1479. Walau bagaimanapun, penaklvkan Caffa oleh Uthmaniyah pada tahun itu menjadi masalah yang besar bagi Venice kerana ia menyebabkan Uthmaniyah menguasai Laut Hitam. Pada tahun 1489, Venice memperoleh Cyprus, yang benar-benar meningkatkan kemampuan dan kekuatan mereka untuk mengawal laluan laut.

Uthmaniyah yang sememangnya memiliki cita-cita tinggi menaklvk Eropah, bagaimanapun mula melihat kekuatan laut Venice sebagai satu halangan. Maka Sultan memutuskan untuk menentang Venice di saat mereka sedang terjejas akibat per4ng di Itali.

Pertempvran : 1499

Pada bulan Januari 1499, Laksamana Kemal Reis berlayar dari Istanbul bersama kekuatan sejumlah 10 buah kapal geliung dan empat kapal jenis yang lain, dan pada bulan Julai 1499 dia bertemu dengan armada besar Uthmaniyah yang dikirim kepadanya oleh Davud Pasha lalu mengambil alih perintah untuk melancarkan per4ng berskala besar terhadap Republik Venice.

Armada Uthmaniyah secara kolektif terdiri daripada 67 kapal geliung, 20 kapal galiut, dan sekitar 200 kapal yang lebih kecil. Pada bulan Ogos 1499, Kemal Reis mengalahkan armada Venice yang di bawah pimpinan Antonio Grimani pada Pertempvran Zonchio (juga dikenal sebagai Pertempvran Sapienza atau Pertempvran Lepanto Pertama). Dikatakan bahawa ukuran kekuatan armada Uthmaniyah ini mengejutkan dan menakutkan unit pemantau Venice.

Dalam pertempvran ini juga, sejarah tercipta apabila ia menjadi pertempvran angkatan laut yang pertama kali dalam sejarah menggunakan meri4m di atas kapal, ia berlangsung selama empat hari yang berbeza iaitu pada 12, 20, 22, dan 25 Ogos 1499.

Setelah tiba di Laut Ionia dengan armada Uthmaniyah yang besar, Kemal Reis bertembung dengan armada Venice yang terdiri daripada 47 kapal geliung, 17 kapal galiut dan sekitar 100 kapal yang lebih kecil di bawah perintah Antonio Grimani berhampiran Cape Zonchio dan berjaya memperolej kemenangan yang penting.

Semasa pertempvran, Kemal Reis menenggelamkan geliung Andrea Loredan, anggota keluarga Loredan yang berpengaruh di Venice. Antonio Grimani ditangkap pada 29 September tetapi akhirnya dia dibebaskan. Grimani kemudiannya menjadi Doge Venice pada tahun 1521. Sultan Bayezid II menghadiahkan 10 buah kapal geliung Venice yang dit4wan kepada Kemal Reis, lalu ia ditempatkan bersama-sama armadanya di pulau Cefalonia antara Oktober dan Disember 1499.

Pertempvran: 1500

Pada bulan Disember 1499, Venice menyer4ng Lepanto dengan harapan dapat merebut kembali wilayah mereka yang hilang di Laut Ionia. Namun Kemal Reis berlayar dari Cefalonia dan merampas semula Lepanto dari Venice. Dia berada di Lepanto antara bulan April dan Mei 1500, di mana ketika itu kapalnya sedang diperbaiki oleh seramai 15,000 tukang Uthmaniah yang dibawa dari daerah itu.

Dari sana, Kemal Reis berlayar dan memb3dil pelabuhan Venice di pulau Corfu, dan pada bulan Ogos 1500, dia sekali lagi mengalahkan armada Venice dalam Pertempvran Modon (juga dikenali sebagai Pertempvran Lepanto Kedua). Kemal Reis memb3dil kubu Modon dari laut dan berjaya men4wan kota tersebut. Dia kemudian bertempvr dengan armada Venice di luar pantai Coron dan men4wan kota itu bersama dengan kapal brigantine Venice.

Dari situ Kemal Reis berlayar menuju Pulau Sapientza dan berjaya menenggelamkan kapal geliung Venice bernama Lezza. Pada bulan September 1500, Kemal Reis menyer4ng Voiussa, dan pada bulan Oktober, dia muncul di Cape Santa Maria di Pulau Lefkada, sebelum menamatkan kempen dan berlayar kembali ke Istanbul pada bulan November.

Dengan Pertempvran Modon, armada dan tenter4 Uthmaniyah dengan pantasnya mengambil alih sebahagian besar aset dan kepentingan Venice di Yunani. Modon dan Coron, yang digelar sebagai “dua mata Republik,” turut jatuh ke tangan Uthmaniyah. Doge Agostino Barbarigo memohon bantuan Paus dan Raja Katolik, dan pada 24 Disember, tenter4 Sepanyol-Venice yang diperintah oleh Gonzalo de Córdoba men4wan Kefalonia, tindakan itu menghentikan sementara gerakan 0fensif Uthmaniyah di wilayah timur Venice.

Tahun-tahun Kemudian

Ser4ngan pasukan berkuda Uthmaniyah tiba ke wilayah Venice di utara Itali, dan pada tahun 1503, Venice sekali lagi terpaksa menuntut perdamaian dan mengakui akan kedaulatan Uthmaniyah. Beberapa wilayah, serta harta dan aset yang disita semasa per4ng, dikembalikan kepada Venice tetapi hubungan dagang diteruskan.

Semasa Venice berper4ng dengan Uthmaniyah, saingan dagangannya, Florence, mendapat banyak manfaat, Florence gembira menyaksikan dua kerajaan itu berk0nflik, kerana per4ng, Sultan Uthmaniyah memberi lebih banyak keistimewaan terhadap mereka berbanding sebelumnya. Venice kemudian memperoleh kembali keistimewaan perdagangannya mengatasi Florence, walaupun pada abad ketujuh belas Perancis dan England menjadi rakan dagang yang lebih digemari oleh Uthmaniyah menggantikan kedua-dua negeri Itali itu.

Meski pun begitu, pada tahun-tahun setelah tamatnya per4ng, hubungan diplomasi antara Venice dan Uthmaniyah terus berkembang, melahirkan duta, penjamin dan utusan yang berkemahiran dan berfungsi sebagai penghubung antara negara Uthmaniyah dan Venice.

Apa yang digambarkan oleh sejarawan melalui frasa “pertindihan sosial yang tak dapat dielakkan telah menghasilkan banyak perubahan pada budaya Venice” adalah bermaksud bahawa dalam beberapa aspek, Venice telah menjadi jambatan yang menghubungkan dua sfera tamadun itu.

Legasi

Sejarah yang kompleks tentang hubungan Turki-Venice menyaksikan tempoh perdamaian yang berlanjutan, termasuklah pada beberapa era di tahun 1481-97, 1503-37, 1540-70 dengan Venice menikmati hak komersial yang luas di bawah pemerintahan Uthmaniyah. Kewujudan bersama dua negara itu adakalanya tidaklah berjalan dengan begitu baik. Namun, boleh dikatakan mereka lebih suka menyelesaikan k0nflik secara damai.

Venice dan Uthmaniyah bertempvr dalam beberapa pertempvran yang g4nas. Venice juga sudah lama menjalin hubungan yang baik dengan Kesultanan Mamluk di Mesir. Dari tahun 1250 hingga 1517, ketika Uthmaniyah sedang memer4ngi Mamluk dan menaklvk Mesir, Venice mengawasi pesisir pantai bagi pihak Sultan Mamluk dan melindungi kapal mereka dari ancaman lanun.

K0nfrontasi Venice-Uthmaniyah disebabkan oleh rancangan peluasan kuasa Uthmaniyah, sebahagian daripada pencer0bohan Uthmaniyah terhadap Eropah dan di sisi lain wujudnya keinginan Venice untuk meraih kuasa mengawal laluan laut. Namun, untuk meromantiskan kisah Turki-Venice dari segi hubungan dan k0nflik mereka seolah-olah ianya satu permvsuhan dan k0nflik yang sentiasa berterusan adalah tersasar dari realiti yang sebenar.

Benar, jika kita lihat pada semua peper4ngan yang berlaku di antara pelbagai kuasa Muslim dan Eropah (dikenali sebagai kuasa Kristian pada masa itu), satu penulisan sejarah permvsuhan yang lebih mendalam boleh tercipta. Bahkan ada yang berpendapat bahawa pertembungan ketamadunan, terutamanya di antara Kristian-Muslim tidak dapat dielakkan, kerana perbezaan yang ketara antara kedua perabadan ini tidak memungkinkan akan wujud istilah keberadaan bersama dan jalinan kerjasama.

Pada satu sisi, banyak pertumpahan d4rah dan k0nflik telah berlaku. Pada sisi yang lain pula, k0nflik tidak sentiasa menjadi karakter hubungan;  pada hakikatnya, k0nflik telah diselang seli dengan satu istilah menurut bahasa Sepanyol sebagai convivencia, era keberadaan bersama dan dan pergaulan.

Dalam dunia yang semakin saling bergantung antara satu sama lain tetapi dicemari dengan budaya pluralisme hari ini, adalah perlu untuk kita seimbangkan kisah pertempvran dan per4ng yang melibatkan Kristian-Muslim, termasuk yang berlaku di antara Venice dan Uthmaniyah, di samping episod ketika hubungan perdagangan berkembang antara keduanya dan perdamaian dicapai untuk jangka masa yang panjang.

Jika gagal diseimbangkan, kita akan sentiasa meromantiskan sejarah yang menunjukkan Islam tidak pernah bertoleransi dengan kaum lain, dan kita akan gagal memahami bahawasanya walau Islam bertoleransi sekali pun, pemerintah Islam zaman dahulu tidak akan sewenang-wenangnya menunaikan apa-apa tuntutan secara sembarangan tanpa mempertimbangkan sebarang kesan yang bakal diterima Islam kelak.

Hari ini Islam tidak lagi sekuat dahulu, jika kita gagal memahami konteks sejarah pemerintahan Islam yang menyeluruh, akhirnya kita hanya akan mampu meromantiskan kejayaan silam tanpa berusaha mengembalikan kejayaan tersebut.

RUJUKAN:

İnalcık, Halil, and Donald Quataert. 1997. An Economic and Social History of the Ottoman Empire. Cambridge, UK: Cambridge University Press.

Lane, Frederic Chapin. 1973. Venice, a Maritime Republic. Baltimore, MD: Johns Hopkins University Press.


Projek Pengairan Muammar Gaddafi

Dunia Arab kaya dengan dua sumber alam, iaitu minyak mentah dan pasir. Hanya pasir keras sahaja yang boleh digunakan untuk pengeluaran konkrit. Tetapi bukan setiap orang memerlukan konkrit, hanya zon perindustrian sahaja.

Jadi dalam usaha mencari minyak untuk pengeksportan, Libya secara tidak sengaja menemui rizab air mentah begitu banyak tertanam di bawah tanah. Penemuan tahun 1953 itu memangkinkan sebuah idea yang lain dari lain.

Kerajaan Libya ingin membuat projek sungai buatan manusia. Namun kerajaan tersebut tidak dapat membuat apa-apa pun, kerana digulingkan melalui sebuah revolusi yang menaikkan Muammar Gaddafi.

Mula berkuasa pada 1 September 1969, beliau hanya sempat berkawan dengan Gamal Abdel Nasser selama setahun sahaja. Gaddafi memastikan industri minyak dijadikan aset negara, dan menggunakan perolehan kerajaan untuk mengukuhkan angkatan ket3nteraan Libya.

Dan Gaddafi amat meminati projek sungai buatan manusia.

Hasil Kerja Bermula

Walaupun ilham projek tersebut dibentangkan sekitar 1960-an, usaha pembangunan tidak bermula sehinggalah tahun 1984. Projek ini dibahagikan mengikut fasa yang mendapat dana daripada kerajaan Libya.

Konsortium Dong Ah dan Al-Nahr Company Ltd mengorek sebanyak 85 juta m³ tanah sehingga 28 Ogos 1991

Menggunakan barangan diimport dari Australia dan Korea Selatan, fasa kedua bermula yang dinamakan “First Water To Tripoli”.

Pertubuhan Bangsa-Bangsa Bersatu amat menyukai projek ini dan berbesar hati untuk memberikan latihan intensif kepada jurutera dan juruteknik terlibat.

Fasa kedua pun diisytiharkan siap pada 1 September 1996, tanpa bantuan kewangan daripada mana-mana negara pun apatah lagi dalam bentuk pinjaman bank-bank dunia.

Kerajaan Libya mengeluarkan AS$25 bilion secara berperingkat, yang mungkin bernilai AS$51 bilion pada tahun 2020 selepas inflasi.

Sumber Air

Sebelum Fasa Kedua bermula lagi, air sudah disalurkan ke tempat takungan Ajdabiya, Grand Omar Muktar dan Ghardabiya. Fasa kedua menyalurkan air ke Tripoli.

Semuanya ditarik daripada bawah tanah yang dinamakan Sistem Rizab Nubian Sandstone yang terkumpul sejak Zaman Ais dulu. Jelas sekali air ini tidaka boleh diperbaharui dan jumlah yang terkumpul pun tidak diketahui.

Kerajaan Libya mengatakan sumber ini boleh digunakan hampir 1,000 tahun. Namun anggaran pihak ketiga pula agak skeptikal, bahawa ia mungkin akan kering dalam tempoh 100 tahun.

Walau mana pun, sumber air mentah ini digunakan Muammar Gaddafi bagi tujuan pertanian, menghubungkan seluruh Libya dengan sumber paling penting untuk manusia.

Dugaan Paling Besar

Sama seperti pemimpin lain, Muammar Gaddafi juga tidak terlepas daripada persengketaan awam. Orang tidak suka pemimpin yang berkuasa terlalu lama.

Bayi dilahirkan pada tahun 1969 tidak pernah melihat pemimpin selain Gaddafi sehinggalah penggulingannya yang tercetus kerana Kebangkitan Dunia Arab.

Sebuah pep3rangan saudara berlaku antara kerajaan Libya dan penentang-penentang Gaddafi.

Pihak NATO berjaya meluluskan campurtangan dibawah Resolusi UNSC 1973 yang tidak dihalang Rusia dibawah Dmitry Medvedev.

14 negara Barat termasuk Turki melancarkan s3rangan NATO terhadap Libya, yang turut merosakkan laluan sungai ini (Ryan, Elgoodl & Pearce, 2013).

Infrastruktur pengairan ini teruk diabaikan kerana kerajaan sedang bergelut untuk menamatkan pep3rangan.

Sehingga tahun 2019, dijangka 101 daripada 479 telaga di sistem pengairan barat tidak lagi dapat digunakan (Laessing & Elumami, 2019).

Pada 10 April 2020 pula, sebuah stesen pemantauan air di Tripoli telah dir4mpas suatu pihak yang memutuskan bekalan air kepada dua juta orang (Al Jazeera, 2020).

Sembilan tahun selepas kejatuhan Gaddafi pun masalah ini masih belum selesai. Dikhuatiri Libya memerlukan 42 tahun untuk membetulkan semula selepas menolak pemerintahan 42 tahun Gaddafi.

Seketika ini, jawatan Gaddafi dipegang oleh dua ketua negara yang bertembung antara satu sama lain.

Fayez al-Sarraj merupakan Presiden Libya yang diiktiraf antarabangsa. Tetapi kuasanya dicabar Aguila Saleh Issa yang juga membawa Perdana Menteri dan Presiden Dewan Perwakilan sendiri.

Libya senang kata retak menanti b3lah… ataupun sudah terb3lah dan masih retak lagi.

RUJUKAN:

Al Jazeera. (2020, April 11). UN condemns water cutoff to Libyan capital Tripoli.

Laessing, U., & Elumami, A. (2019, Julai 2). In battle for Libya’s oil, water becomes a casualty. Reuters.

Ryan, M., & Elgoodl, G., & Pearce, T. (2013, Julai 22). Libya says six (ditapiskan) in (ditapiskan) near Brega. Reuters.


Persiapan Kesihatan Sempena Musim Haji Yang Bakal Mendatang

Tidak lama lagi, kita akan menyambut Aidilfitri selepas berlalunya bulan Ramadhan. Selepas itu, akan bermula musim haji di seluruh dunia. Oleh sebab itu, kami akan berkongsi info info yang penting yang boleh digunakan Jemaah haji nanti. Info yang paling penting ialah persiapan kesihatan sebelum berangkat untuk menunaikan haji.

Haji yang sempurna adalah idaman semua mukmin, jadi secara tidak langsung kesihatan Jemaah memainkan peranan penting untuk mengejar haji yang sempurna. Kesihatan yang baik semestinya akan membuat kita kekal bertenaga sepanjang menjalankan ibadah haji. Contoh aktiviti yang memerlukan kita kekal bertenaga semasa menunaikan haji ialah ibadah Sai yang difardukan dalam ibadah haji sebagai mengingati penat lelah Siti Hajar berulang alik antara Bukit Safa dan Marwah demi mencari air. Secara puratanya Jemaah perlu berjalan sejauh 3 kilo meter. Justeru, artikel ini untuk tatapan kalian. Ini dipetik daripada artikel yang ditulis oleh Tabung Haji melalui Dr. Azah Abdul Samad yang bertarikh 31/7/2015 pada halaman 22.

1. Lakukan senaman secara berkala dan berperingkat. Mulakan dengan senaman ringan lalu perlahan-lahan aktiviti senaman ditingkatkan berdasarkan kemampuan individu-individu tertentu.

2. Tabung Haji juga mahu mengingatkan agar para jemaah yang sudah lulus ujian pemeriksaan, namun kemudian mengalami sakit selepas itu dinasihatkan untuk memaklumkan kepada pegawai perubatan yang dilantik. Jangan lupa untuk memasukkan maklumat kesihatan tentang penyakit dan ubat-ubatan dan rawatan dalam Buku Rekod Rawatan.

3. Memandangkan juga aktiviti haji bakal memerlukan ketahanan tubuh yang kuat, dinasihatkan juga para jemaah untuk mengamalkan pemakanan Sihat di samping vitamin yang berfungsi menambahkan ketahanan badan.

4. Para jemaah juga diingatkan untuk mengambil vaksin untuk penyakit Meningococcal. Untuk pengetahuan semua, sejak tahun 2001 Masihi lagi, kerajaan Arab Saudi tutur mewajibkan pengambilan vaksin ini di samping pengambilan vaksin tambahan untuk penyakit seperti Sesonal Influenza dan Penumoccal.

5. Kepada para perokok tegar di luar sana, dinasihatkan untuk mengambil kesempatan ini untuk berhenti merokok.

6. Setiap jemaah dinasihatkan untuk mengenal pasti waris yang akan menemani. Peringatan juga kepada waris yang menemani ibu bapa yang uzur agar kekal istiqamah dalam menjalankan dua tanggungjawab di bumi Arab Saudi. Tanggungjawab sebagai seorang anak dan juga seorang hamba ALLAH tentunya.

7. Semasa berada di Tanah Suci, digalakkan juga jemaah haji untuk membawa bersama penutup mulut dan hidung dan bahan pencuci tangan seperti hand sanitizer. Lagi-lagi ketika selepas batuk, bersin dan selepas bersalaman.

8. Tidak digalakkan untuk para jemaah haji mengunjungi ladang ternakan untan dan haiwan lain semasa berada di tanah suci.

9. Sekiranya para jemaah menunjukkan tanda-tanda gejala respiratori seperti demam, batuk, selsema dan sakit tekak yang berterusan, boleh dapatkan rawatan di klinik atau Hospital Tabung Haji di tanah suci.

10. Kad Amaran Kesihatan akan diberikan kepada para jemaah haji sebaik sahaja mereka kembali ke tanah air. Para jemaah dinasihatkan untuk memantau suju badan dan penyakit demam, batuk, lelah selama 14 hari selepas tarikh pulang ke tanah air. Sekiranya gejala berterusan, berjumpalah dengan doctor yang berdekatan dan bawa Kad Amaran Kesihatan bersama. Dinasihatkan juga para pesakit yang menunjukkan tanda-tanda demikian untuk menghadkan pergaulan dengan orang ramai dan memakai penutup mulut dan hidung sekiranya terpaksa berbuat demikian.


Komsomolets – Titanic Versi Kapal Selam

Semasa P3r4ng Dingin, Kesatuan Soviet dan Amerika Syarikat sentiasa bersaing menghasilkan jentera pertahanan masing-masing dengan harapan memperoleh kelebihan ke atas pihak yang lain. Mentaliti kedua-dua negara yang berbeza membolehkan kedua-duanya menghasilkan jentera yang berbeza kualitinya, kadangkala mengundang padah kepada rakyat mereka sendiri.

Dalam kes Soviet, mereka menghasilkan kapal selam seperti mana mereka menghasilkan pesawat jet. Mereka menyangka dengan menjadikan kapal selam mereka dapat menyelam lebih dalam, lebih laju pergerakannya dan lebih lama bertahan dalam air, ia sudah cukup untuk menyaingi pihak AS. Obsesi sebegini mengakibatkan angkatan laut Soviet mempunyai kadar kem4l4ngan kapal selam lebih tinggi berbanding pesaing mereka.

Perkara ini berlaku disebabkan pelindung radiasi yang tidak berkualiti dan budaya etika keselamatan yang lemah. Reka bentuk kapal selam Soviet turut mendedahkan satu lagi kelemahan: ia terlalu bising bila beroperasi dalam air. Kelemahan ini dieksploitasi oleh pihak AS dengan mengesan dan mengekori kedudukan kapal selam Soviet tanpa dikesan pihak satu lagi.

Begitupun, itu tidak menghalang biro reka bentuk Rubin memuktamadkan reka bentuk generasi keempat kapal selam Soviet yang diberi kod K-278 atau Komsomolets (Pengakap K0mun1s). Bahagian dalam kapal diperbuat daripada aloi titanium 48T, sejenis logam mahal yang lebih kuat daripada besi tetapi lebih ringan.

Kos pengimpalan juga lebih mahal kerana perlu dibuat dalam kebuk tanpa oksigen dan diisi dengan gas argon. Manakala jurukimpal perlu memakai sut khas yang membenarkan mereka bernafas semasa proses pengimpalan dijalankan. Komsomolets mempunyai panjang lebih 117 kaki dan boleh bertahan dengan tekanan laut melebihi 1,500 PSI. Dengan sistem automasi, kapal boleh dioperasikan oleh 57-64 pegawai dan krew.

K-278 juga mempunyai reaktor air bawah tekanan yang boleh menjana tenaga sebanyak 190 megawatt sekaligus membolehkannya berlayar dengan kelajuan 30 knot. Dari segi kelengkapan s3nj4t4 dan peralatan, Komsomolets dilengkapi dengan enam tiub torpedo 533 milimeter dan kelengkapan sonar yang lapuk.

Tetapi ia masih berupaya melancarkan torpedo berkuasa roket Shkval dengan kelajuan 200 knot dan p3lvrv berp4ndu RPK-2 Vyuga yang membawa muatan berisi b0m anti-kedalaman kapal selam. Komsomolets dilancarkan pada Jun 1983 dan menjalani pelbagai ujian percubaan dalam tempoh empat tahun.

Pada tahun 1984, Kapten Yuri Zelenskiy berjaya membawa K-278 menyelam pada kedalaman 1,020 meter di Laut Norway. Ia merupakan selaman paling dalam pernah dilakukan mana-mana kapal selam t3nt3r4 dan mengatasi kebanyakan selaman kapal selam penyelidikan saintifik. Jika dibandingkan dengan kapal-kapal selam kelas Los Angeles dan Virginia, had ujian selaman ialh 240 meter tetapi mereka boleh menyelam dua kali ganda daripada jarak ujian.

Komsomolets mula beroperasi secara rasmi pada April 1989 di bawah pimpinan Kapten Evgeny Vanin. Tetapi operasi K-278 persis Titanic, ia merupakan pelayaran pertama dan terakhir kapal selam tersebut. Berdasarkan rekod CIA, K-278 mula mengalami masalah apabila litar pintas mencetuskan keb4k4ran dalam kapal selam semasa berada di kedalaman 386 meter pada 7 April.

Keb4k4ran tercetus apabila sistem tekanan udara yang rosak merosakkan sistem minyak kapal dengan tekanan udara sekuat 8,000 PSI. Minyak yang bocor masuk ke dalam turbin yang panas dan mencetuskan keb4k4ran. Usaha memadamkan keb4k4ran bertambah sukar apabila ia dimarakkan dengan tekanan udara sekaligus memaksa penutupan kecemasan reaktor nuklear kapal dan kehilangan kuasa pada bahagian hidraulik.

Selepas gagal berhubung dengan bilik enjin, Kapten Vanin cuba menutup ruang belakang kapal tetapi gagal. Ini berikutan api terus merebak ke bahagian-bahagian kapal yang lain. Terdesak dan mahu menyelamatkan anak-anak kapal yang lain, beliau mengarahkan salah satu daripada balast kapal diletupkan untuk memaksa K-278 naik ke permukaan.

Selepas sebahagian besar krew meninggalkan kapal, Kapten Vanin dan lima lagi anak kapal berusaha menyelamatkan kapal tetapi terus digagalkan oleh api yang marak. Pada 4.30 petang, Komsomolets kembali semula tenggelam ke dalam laut dan keputusan pahit terpaksa dibuat: tinggalkan kapal dan selamatkan diri.

Kapten Vanin dan empat krew berjaya sampai ke pod perlepasan khas tetapi seorang krew m4t1 selepas terhidu asap semasa mencari arah ke pod. Tetapi apabila pod tersebut naik ke permukaan, kerosakan pada mekanisme pintu pod mengakibatkan l3tvpan penyahmampatan mengakibatkan dua krew terbvnvh dan dua tidak sedarkan diri termasuk Kapten Vanin. Hanya seorang berjaya keluar dan berenang menyelamatkan diri.

Walaupun sudah diberitahu musibah yang menimpa Komsomolets, T3nt3r4 Laut Soviet bergelut menguruskan usaha menyelamat dan hanya menurunkan rakit-rakit untuk krew dan pegawai yang terselamat. Satu jam dan 20 minit kemudian, akhirnya 23 krew dan pegawai Komsomolets yang terselamat diselamatkan oleh krew kilang ikan terapung yang lalu di situ.

Dalam insiden tersebut, 34 orang pegawai dan krew terbvnvh akibat keb4k4ran dan hipotermia. Apabila berita ini diketahui penduduk Soviet, ia mengundang kemarahan ramai pihak. Satu siasatan dijalankan sebelum ditamatkan pada tahun 1998 tanpa menyatakan pihak mana bertanggungjawab terhadap tragedi K-278.

Pada tahun 1993, satu badan kebajikan ditubuhkan untuk membela nasib waris-waris anak kapal Komsomolets. Ia kemudian diluaskan kepada membela nasib waris-waris lebih 500 orang pegawai dan krew kapal selam yang kembali ke negeri cacing akibat kem4l4ngan kapal selam semasa P3r4ng Dingin.

Memandangkan Komsomolets membawa dua p3lvrv berp4ndu nuklear semasa tenggelam pada kedalaman 1,680 meter, kerajaan-kerajaan Scandinavia memantau tempat ia karam selama bertahun-tahun untuk mengesan sama ada berlaku kebocoran plutonium atau tidak. Kebocoran plutonium mula dikesan pada tahun 1994.

Ini memaksa mereka menghantar sepasukan pengimpal untuk menutup bahagian kapal yang retak dan bocor bagi mengelakkan kebocoran bahan tersebut berulang. Hasilnya sejak itu, tiada lagi laporan kebocoran dinyatakan dalam sesi pemerhatian selanjutnya.

RUJUKAN:

Roblin, Sebastian. (2020). Russia Lost this Nuclear Submarine (and Lost Two Nuclear W3ap0ns). National Interest. https://nationalinterest.org/blog/reboot/russia-lost-nuclear-submarine-and-lost-two-nuclear-weapons-171329


3 Gelombang Feminist

Segelintir so-called feminis mengadakan perarakan menunggang nama Hari Wanita Sedunia, yang sebenarnya lebih kepada perarakan pro Elgy Beatie (aku sengaja eja cam ni untuk elak zucc).

Tindakan sebegini telah memberi nama buruk kepada feminisme malah Hari Wanita itu sendiri. Risau pulak aku tahun depan akan ada tulisan “Hari Wanita Agenda Freemason” atau “Hari Wanita Tarikh Kejatuhan Kerajaan Islam Andalusia” tular di FB dan Whatsapp.

Sebenarnya perbuatan pelik-pelik macam membakar pakaian dalam, berarak topless, atau angkat sepanduk “pussy power” macam semalam itu tidak melambangkan feminisme secara umum. Mereka ini sebenarnya boleh digolongkan sebagai “Third-Wave Feminist” dalam konteks sejarah gerakan feminisme.

Secara umum, sejarah feminisme boleh dibahagikan kepada 3 fasa atau “gelombang” (waves): First-Wave, Second-Wave dan Third-Wave Feminism.

First-Wave Feminism bermula pada akhir abad ke-18 dan berlanjutan sehingga ke abad ke-19 dan awal abad ke-20. Feminis gelombang pertama ini bertumpu kepada soal hak politik wanita dari segi hak mengundi (suffrage) dan memegang jawatan awam. Ia dimulakan oleh tokoh-tokoh Revolusi Perancis seperti Mary Wollstonecraft (1759-1797) dan Olympe de Gouges (1748-1793) yang mempersoalkan kenapa kerajaan republik Perancis yang terdiri atas nama “égalité” tidak memberi hak politik yang sama kepada wanita.

Hanya sehingga abad ke-20, idea “wanita boleh mengundi” baru diterima secara umum oleh negara-negara. US yang konon maju pun hanya memberi hak mengundi kepada wanita selewat tahun 1920. Di Rusia, golongan wanita menjadi penggerak utama dalam Revolusi Rusia, jadi tarikh permulaan Revolusi Rusia iaitu 8 Mac 1917 dijadikan sebagai tarikh sambutan Hari Wanita Sedunia.

Selepas wanita mencapai kesamarataan dalam bidang politik, maka muncullah gerakan Second-Wave Feminism (1940-an hingga 1960-an) yang memperjuangkan hak wanita dalam bidang ekonomi dan sosial. Pencetus kepada Second-Wave Feminism ini ialah Simone de Beauvoir (penulis “The Second Sex”) dan Betty Friedan (penulis buku “The Feminine Mystique”) yang mempersoalkan peranan wanita tradisional sebagai suri rumah.

Jadi Second-Wave ini lebih kepada mempelbagaikan pilihan hidup wanita. Destinasi akhir wanita tidak lagi terbatas kepada dapur. Wanita boleh jadi CEO. Ciri-ciri kewanitaan tidak menjadi penghalang untuk mereka untuk memanjat tangga korporat.

Kemudian datangnya Third-Wave Feminism yang bermula sekitar akhir 1980-an dan 1990-an. Golongan ini sebenarnya lebih kepada fenomena “sub-culture”. Mereka ini lebih kepada anak-anak kelas menengah yang dah hidup selesa sebagai wanita sebab ada nenek First-Wave dan ibu Second-Wave. Jadi mereka melihat feminisme sebagai satu alat “self-expression”: wanita tidak lagi perlu mematuhi norma-norma kewanitaan yang mereka lihat sebagai ciptaan golongan lelaki (patriarki), wanita ada hak untuk menentukan ekspresi badan sendiri blah blah.

Beza antara First dan Second Wave dengan Third-Wave ini ialah pandangan mereka terhadap “fitrah” (nature) wanita. First dan Second Wave Feminist masih melihat wujudnya “kewanitaan” (feminity) yang membezakan lelaki dan wanita, mereka cuma menuntut kesamarataan dari segi politik, ekonomi dan sosial.

Tapi Third-Wave ini dah jadi cacamarba sikit. Ada ramai di kalangan mereka menolak idea “kewanitaan” ini dan mereka lebih rela memilih “jantina ketiga” sebagai identiti (amende). Sebab tu korang boleh nampak sesetengah pejuang Third Wave ni tak suka menyimpan rambut panjang dan cuba topless macam lelaki. Dan secara ironik, feminisme yang dibawa oleh Third-Wave Feminist dan jadi seperti “anti-wanita”.

Sebenarnya, perjuangan Second-Wave Feminism pun belum selesai di Malaysia. Ramai wanita masih berdepan dengan diskriminasi di tempat kerja, persekitaran yang tak supportive untuk menjadi wanita berkarier, dan eksploitasi wanita golongan pekerja berpendapatan rendah. Ada baiknya, isu-isu ini dijadikan sebagai naratif utama feminisme di Malaysia berbanding benda-benda Third-Wave yang lebih kepada “splaining” golongan kelas menengah yang keliru tujuan hidup.

Dan golongan konservatif pun janganlah menolak mentah-mentah feminisme hanya kerana ia berasal dari Barat. Kalau kita baca Sirah, kedudukan kesamarataan wanita ialah fokus debat antara Ja’far ibn Abi Talib dan Amr ibn As di hadapan Raja Najashi di Habsyah. Idea pemerkasaan (empowerment) wanita dalam First dan Second-Wave Feminism adalah selari dengan pemuliaan wanita dalam kebanyakan agama masyarakat kita.

#CatatanSeorangPatriak


Falsafah Dan Simbolik Hidangan Jepun

Apa yang anda fikir apabila disebut mengenai hidangan Jepun? Apa yang anda ketahui mengenai hidangan Jepun? Adakah hanya sushi? Atau miso? Artikel ini akan memberikan serba sedikit penerangan tentang falsafah yang dipegang di sebalik hidangan di negara matahari terbit ini serta simbolik dalam penyediaannya.

Ciri budaya hidangan Jepun

Secara asasnya, budaya hidangan Jepun adalah petunjuk kepada budaya Jepun itu sendiri. Nilai estetika seperti mana yang ditunjukkan dalam senibina, musik, seni halus dan sastera turut menjadi refleksi bagi hidangan Jepun. Budaya yang diterapkan dalam origami (seni lipatan kertas), ikebana (seni gubahan bunga) dan chanoyu (seni dalam hidangan teh) merupakan antara identiti yang menjadi kebanggaan masyarakat Jepun.

Jepun mempunyai pelbagai hasil semulajadi yang membekalkan sumber makanan yang cukup, dari gunung, laut dan sungainya. Iklim empat musimnya juga membantu dalam menghasilkan kepelbagaian produk hasil semulajadi yang memberi variasi dalam pembuatan makanannya.

Dalam proses pembuatan dan penghasilan makanan Jepun, terdapat beberapa ciri utama yang boleh kita perhatikan.

Ini adalah ciri utama dalam tradisi Jepun, yang menekankan keindahan dalam aspek simplicity (ringkas/kesederhanaan). Seperti mana yang ditonjolkan dalam seni gubahan bunga ikebana yang hanya menggunakan bilangan bunga yang minima, atau bilik kosong tradisional Jepun, tatami yang memanfaatkan penggunaan ruang kosong, begitu jugalah halnya dalam aspek penyediaan makanan.

Kebanyakan hidangan yang disediakan di rumah-rumah Jepun hanya menggunakan bahan-bahan asas yang sedikit, dan lebih mementingkan rasa asli makanan tersebut. Dalam penyediaan sushi contohnya, para tukang masak secara asasnya akan dilatih menyediakan sushi menggunakan tiga sahaja bahan, iaitu nasi, garam dan cuka beras. Hanya selepas beberapa tahun menguasai teknik penyediaan sushi, barulah mereka dianggap bersedia dan dibenarkan untuk meletakkan hirisan ikan mentah pada sushi tersebut.

Satu lagi ciri utama yang boleh menggambarkan hidangan Jepun ini adalah makanan dinikmati dalam keadaan paling semulajadi, kerana ini dianggap keadaan terbaik dalam menikmati rasa sebenar sesuatu makanan. Ini juga adalah perkara utama dalam falsafah makan di Jepun.

Ciri kesegaran inilah yang menjadikan ikan dihiris nipis, dan dimakan mentah atau hanya diperasakan sedikit dengan cuka atau garam. Malah, produk pertanian bermusim yang lain hanya dimasak sedikit atau diperasakan dengan sedikit garam bagi memelihara rasa aslinya.

Bagi mengekalkan keaslian sesuatu makanan, cara masakan Jepun kebiasaannya jarang mencampurkan pelbagai jenis makanan, dan sos juga dihidangkan secara berasingan sebagai bahan pencicah. Kaedah ini agak kontra dengan hidangan di negara lain yang kebiasaannya memasak makanan dalam tempoh yang lama, dan menambahkan pelbagai perasa serta rempah ke dalamnya.

Selain daripada kedua-dua ciri di atas, satu lagi ciri utama bagi hidangan Jepun ini adalah makanan biasanya dihidang dan dihiaskan dengan penuh nilai artistik di dalam pinggan. Dalam hal ini, meskipun dihidangkan dengan kaedah artistik, ia masih tidak melupakan ciri utama bagi hidangan tersebut, iaitu minimal dan tidak keterlaluan.

Dalam kebanyakan buku masakan Jepun, aspek yang sering ditekankan berkaitan masakan tradisional Jepun adalah tentang masakan itu sendiri yang dianggap sebagai ‘hasil seni yang berasal dari dapur’. Ini menunjukkan bahawa budaya Jepun melihat memasak itu sebagai satu cabang kesenian yang halus, sama seperti cabang seni yang lain.

Seni memasak ini boleh dilihat daripada aspek keseimbangan antara warna, tekstur dan corak makanan itu sendiri. Malah, masyarakat Jepun sendiri menggambarkan nilai budaya yang diterapkan dalam masakan mereka dengan istilah Me de Taberu atau Feed the Eye First, yang berhubung rapat dengan nilai estetika tinggi dalam masakan mereka.

Konsep Feed the Eye First yang ditampilkan dalam masakan Jepun ini bertujuan untuk memberikan sentuhan menarik untuk pandangan mata, yang tidak hanya tertumpu kepada penataan penyajian atas meja hidangan, atau suasana yang diatur dalam sesebuah majlis jamuan, malah turut melibatkan kesegaran bahan mentah. Ini adalah antara asas utama dalam karakter seni memasak Jepun yang memberi keutamaan kepada para pelanggan (penggemar kulinari dalam konteks masakan Jepun) atau disebut sebagai omotenashi (Japanese hospitality).

Nasi sebagai simbol budaya

Di Jepun, nasi mempunyai sejarah lebih daripada 2000 tahun. Ia merupakan makanan ruji dalam diet masyarakat Jepun, dan dengan sejarah yang sebegitu panjang, nasi telah menjadi suatu simbol yang sangat penting dalam budaya dan kehidupan masyarakat Jepun. Ia adalah intipati kepada budaya Jepun itu sendiri.

Berdasarkan sejarah, beras telah dibawa ke Jepun dari Asia Tenggara, sama ada pada zaman Yayoi atau Jomon. Sebelum zaman tersebut, masyarakat Jepun hidup secara nomad dan bergantung kepada hasil perburuan sebagai sumber makanan. Apabila beras diperkenalkan, masyarakat nomad ini mula bertukar kepada gaya hidup bertani, dan seterusnya memulakan kehidupan di kampung-kampung. Orang Jepun mula memelihara ikan koi (carp) di dalam sawah padi, yang membekalkan nutrien tambahan kepada tumbuhan padi dan sebagai sumber protein buat keluarga pada musim sejuk.

Beras agak sukar untuk ditanam, dan prosesnya juga rumit dan melibatkan banyak masa, sumber air dan tenaga kerja. Para petani di Jepun waktu itu biasanya memulakan tanaman padi pada musim bunga (April) dan mula mengambil hasilnya menjelang musim luruh (September). Kerja-kerja penanaman padi melibatkan jumlah petani yang ramai, oleh itu kerjasama antara petani adalah sangat penting dalam proses menanam padi. Bekerjasama dengan baik menjadi kunci bagi kerja yang produktif, dan akhirnya membentuk mentaliti kuat masyarakat Jepun.

Ramai pengkaji budaya percaya bahawa beberapa aspek dalam sikap sosial masyarakat Jepun sebenarnya berasal daripada proses yang terlibat dalam penanaman padi. Antara aspek sikap sosial tersebut adalah tanggapan keharmonian (wa), mencapai kesepakatan serta penilaian terhadap konteks dalam sesuatu tindakan. Malah, ada juga yang turut memasukkan konsep amae atau rasa kebergantungan dalam sikap sosial masyarakat melalui proses tanaman padi ini.

Keutamaan nasi sebagai diet ruji bagi masyarakat Jepun ini juga boleh dilihat melalui perkataan yang diungkapkan dalam bahasa Jepun bagi menunjukkan nasi tersebut. Perkataan gohan adalah merujuk kepada kedua-dua ‘nasi’ serta ‘hidangan’. Malah perkataan gohan ini juga telah dikembangkan lagi dengan penambahan lain seperti asagohan (merujuk kepada sarapan), hirugohan (makan tengah hari) dan bangohan (makan malam).  Pelbagai istilah berbeza untuk hidangan dengan kata dasar gohan (nasi) ini menunjukkan bahawa nasi merupakan komponen wajib yang perlu ada dalam setiap waktu makan bagi masyarakat Jepun.

Dalam sejarah Jepun, dalam setiap upacara keagamaan (di bawah agama Shinto) yang melibatkan Maharaja, turut meliputi aspek penanaman padi serta produk-produk hasil keluaran beras seperti sake dan mochi. Satu catatan ada menyatakan, Maharaja Hirohito ketika gering, telah mengarahkan agar sebidang tanah padi dipulihara dan diuruskan di atas tanah diraja di Tokyo. Amalan ini adalah sama seperti yang dilakukan oleh maharaja yang terdahulu.

Malah, baginda turut mengambil berat akan hal cuaca dan hasil tuaian padi tersebut. Tradisi ini berterusan dengan Maharaja Akihito yang mengurniakan tanah padi, dan banyak upacara baginda turut melibatkan beras dan hasilan beras yang lain seperti amalan para maharaja sebelumnya.

Falsafah garam dalam hidangan Jepun

Kesemua garam di Jepun adalah garam laut, dan kerana itu ia dipanggil dengan nama yang ringkas, iaitu shio (garam). Jika di negara Barat, pengambilan garam dikaitkan dengan kesan negatif terhadap kesihatan, namun lain pula halnya dengan Jepun. Di negara matahari terbit ini, garam dianggap sesuatu yang suci dan komponen penting dalam kehidupan seharian.

Masyarakat Jepun percaya bahawa garam ini adalah simbolik kepada pembersihan dan pemulihara kepada kesucian. Dalam ritual penyucian misogi yang mempunyai konsep sama seperti baptis, garam telah digunakan untuk menghilangkan kesemua kekotoran spiritual dalam diri seseorang individu.

Melalui ritual penyucian Shinto pula, garam adalah salah satu daripada tiga item yang ditawarkan kepada Kamias, iaitu suatu instrumen bagi menghalau roh jahat. Untuk ibu-ibu yang baru melahirkan, mereka bukan sahaja disarankan mandi di dalam air garam untuk menyucikan diri, malah garam juga akan ditaburkan di sekeliling bilik bagi menyucikan ruang tersebut.

Garam merupakan antara perasa utama dalam hidangan Jepun, tetapi peranan garam ini sebenarnya sangat besar dalam proses penyediaan dan memasak makanan. Garam berfungsi dalam penghasilan ikan kering dan proses menjeruk sayur-sayuran, dan para tukang masak menggunakan garam untuk pelbagai tujuan, seperti:

Kebanyakan daripada hidangan Jepun sebenarnya mempunyai kandungan garam yang agak tinggi. Malah, bahan perasa lain seperti kicap dan umeboshi (plum Jepun yang dijeruk dengan garam) turut menyumbang kepada penambahan garam dalam hidangan. Garam bersama ikan dan rumpai laut, telah dianggap sebagai holy trinity dalam hidangan Jepun yang menjadi tulang belakang dalam setiap penyediaan hidangannya.

Hal ini adalah kerana garam merupakan bahan pembersih tradisional Jepun, seperti api, asap, pasir dan air. Proses penghasilan garam yang rumit dan memakan masa telah menjadikannya lebih istimewa dalam masyarakat Jepun, dan ia telah menjadi sebahagian daripada bahan dalam ritual, tradisi dan budaya Jepun.

Sake sebagai minuman suci

Catatan lama telah menyatakan bahawa semangat suci Jepun gemarkan rasa sake. Perkataan ‘Sa’ merupakan suatu istilah yang boleh diinterpretasikan sebagai konsep ‘ketulenan’. Malah, perkataan ‘Sa’ yang sama turut wujud dalam perkataan lain seperti saniwa (daratan suci) dan ia difahami sebagai sesuatu yang menunjukkan sesuatu yang tulen. Perkataan ‘ke’ pula merujuk kepada makanan, dan ini menjadikan sake sebagai suatu makanan suci (sacred food) untuk dipersembahkan kepada para dewa dewi. Sake menjadi suatu simbolik sebagai alat komunikasi dengan para dewa.

Sehingga kini, sake adalah bahan utama dalam mana-mana ritual suci di Jepun. Salah satu definisi tepat yang menggambarkan keadaan ini adalah peranan makanan dan minuman yang dipersembahkan, sebagai suatu simbolik seolah-olah individu (manusia) telah makan dan minum bersama para dewa dewi dalam suatu majlis. Ia bukanlah semata-mata majlis meminum sake untuk kepuasan diri, tetapi meminum sake ini lebih dikaitkan sebagai satu ritual, yang mana sake itu sendiri bertindak sebagai perantara antara manusia dengan dewa dewi.

Amalan menghidangkan sake bersama makanan iringan masih berterusan sehingga ke hari ini. Sebagai contoh, apabila seseorang mahukan sake atau minuman beralkohol yang di sebuah pub izakaya gaya Jepun, mereka biasanya akan menerima satu hidangan kecil yang dipanggil sebagai o-toshi atau o-tsumami sebagai iringan kepada minuman tersebut.

Jepun mempunyai empat musim dan terdapat beberapa amalan budaya berkaitan sake yang mempunyai kaitan rapat dengan keempat-empat musim ini. Contohnya, pada musim bunga, masyarakat meminum sake sambil menghayati keindahan bunga, manakala pada musim luruh, mereka akan meletakkan kelopak bunga chrysanthemum di dalam cawan sake dan meminumnya sambil melihat bulan.

Musim sejuk pula adalah musim di mana mereka menghargai salji yang turun sambil meminum sake. Bahan makanan juga turut berubah mengikut musim dan sakana (iaitu hidangan yang dimakan bersama sake) akan disajikan mengikut kesesuaian musim tersebut.

Simbolik chanoyu dan cha-kaiseki

Dalam masyarakat Jepun, budaya tehnya berkait rapat dengan upacara teh yang dinamakan sebagai chanoyu, yang menjadi sebahagian daripada aset budaya tradisional Jepun. Tradisi upacara teh Jepun ini mempunyai hubungan dengan agama Buddha dan berdasarkan sejarah, ia telah bermula sejak abad ke-9, iaitu dibawa oleh para sami Buddha yang pulang dari China.

Upacara teh Jepun merupakan suatu acara yang unik di mana setiap proses bermula daripada penyediaan peralatan teh sehinggalah teh itu diminum mempunyai tekniknya yang tersendiri. Prosedur bagi upacara teh ini adalah pelbagai mengikut tempat dan tarikh pada setiap tahun. Sesuatu upacara teh boleh dilakukan di luar atau di dalam sama ada di dalam bilik teh atau rumah teh.

Elemen paling penting dalam upacara teh Jepun ini adalah konsep Wabi dan Sabi. Wabi mewakili pengalaman secara spiritual bagi manusia dan ia adalah simbolik bagi sesuatu yang senyap dan kesedaran secara halus. Sementara Sabi pula mewakili bahagian material dalam kehidupan dan ia boleh bermaksud sesuatu yang telah terjejas atau rosak.

Apa yang menarik dalam upacara teh ini adalah sajian yang dihidangkan sebelum acara minum teh bermula iaitu cha-kaiseki. Sajian ini merangkumi nasi, sup dan tiga lauk lain bersama sake. Ia dikatakan makanan utama bagi sami Zen kerana kandungannnya yang sihat dan rendah kalori.

Uniknya hidangan cha-kaiseki ini adalah selain daripada rasa dan aroma, ia adalah simbolik kepada empat musim yang ditunjukkan dalam hidangan yang boleh dinikmati oleh lima deria rasa seseorang. Hidangan pembuka seleranya dibahagikan kepada ‘makanan laut’, ‘makanan dari gunung’, ‘haiwan’ dan ‘tumbuh-tumbuhan’. Malah, kesemuanya disusun dengan aturan tertentu.

Kesimpulan

Secara asasnya, ciri-ciri yang ditunjukkan dalam hidangan Jepun adalah petunjuk kepada budaya Jepun itu sendiri. Aspek minimalis serta kesegaran adalah faktor penting dalam menghasilkan hidangan mereka. Selain itu, komponen nasi, garam, sake dan teh turut memberi falsafah tersendiri dalam proses penyediaan hidangan Jepun dan menjadi elemen budaya penting dalam masyarakat.

RUJUKAN:

Ashkenazi, M., & Jacob, J. (2003). Food culture in Japan. Greenwood Press. USA: Greenwood Press. https://doi.org/10.5860/choice.42-0264

Emi Kazuko. (2012). The Essential Japanese Kitchen. Leicestershire: Lorenz Books.

Ishige, N. (2011). The History and Culture of Japanese Food. New York, USA: Routledge Taylor & Francis Group.

Noritake Kanzaki. (2015). The Japanese Table: Sake in Japanese Food Culture Sake in Japanese Food Culture, Annual Events and Traditions. Food Forum, 29(1), 1–8.


Penyakit Yang Dipanggil Alice in the Wonderland Syndrome (AIWS)

Kita tentu pernah dengar tajuk filem Alice in the Wonderland. Sebuah filem yang dilakonkan oleh Johnny Depp dan Mia Wasikowska pada tahun 2010. Idea asal filem ini ialah novel tulisan Lewis Caroll pada tahun 1865.

Tahukah anda? Terdapat satu penyakit bernama Alice in the Wonderland Syndrome (AIWS).

AIWS adalah keadaan yang sangat jarang berlaku. Ia juga dikenali sebagai Todd Syndrome, sempena nama seorang ahli perubatan British yang mula-mula mengenalpasti sindrom ini. Dr. John Todd mengesan simptom sindrom ini pada tahun 1950.

Pendapatnya mengatakan Lewis menulis novel itu berdasarkan pengalaman mengalami simptom sindrom ini. Beliau juga mengusulkan bahawa Lewis Caroll mengalami Lilliputian hallucination (halusinasi melihat orang, haiwan dan benda sekeliling menjadi kecil).

Pesakit dengan sindrom Alice in Wonderland mempunyai perasaan bahawa seluruh badan atau bahagiannya telah berubah bentuk dan ukurannya.

Ia menyebabkan persepsi/gambaran yang mengelirukan dan disorientasi (keadaan yang mengelirukan) untuk sementara waktu. Anda mungkin merasa lebih besar atau lebih kecil daripada yang sebenarnya.

Anda mungkin juga mendapati bahawa ruangan yang anda gunakan – atau perabot di sekitarnya – nampaknya beralih dan merasa lebih jauh atau lebih dekat daripada yang sebenarnya. (Kimberly Holland, 2019)

Sekiranya anda merasakan bahawa objek di dekat anda semakin besar atau lebih dekat dengan anda daripada yang sebenarnya, keadaan ini dipanggil pelopsia. Kalau objek semakin kecil atau jauh dari anda daripada keadaan sebenar, ia dipanggil teleopsia.

Satu keadaan yang dipanggil metamorphopsia juga berlaku dimana bentuk seperti berat atau lebar objek sekeliling berubah dari objek asal. Ada juga pesakit yang mengalami perubahan pada masa seperti bergerak lebih perlahan.

William Gowers pada tahun 1907 melaporkan bahawa pesakit yang mengalami sawan mengalami “perasaan tidak nyata dalam apa yang dilihat”. McDonald Critchley (1972) menyatakan bahawa pesakit dengan migrain atau sawan yang timbul di parietal lobe (bahagian otak) mereka melihat objek sebagai lebih kecil (mikropsia) atau lebih besar (makropsia) daripada mereka.

Caro Lippman pada tahun 1952 mendakwa bahawa dia pertama kali menggambarkan pesakit migrain dengan halusinasi badan mereka yang terbelah dua dan separuh yang tersisa menyusut, atau bertambah besar. Lippman juga mengusulkan bahawa Lewis Caroll juga mengalami sindrom ini berdasarkan novel yang telah ditulis. Ini juga disokong berdasarkan rekod Lewis Caroll yang selalu mengalami migrain.

Punca sindrom ini masih belum diketahui secara pasti. Namun, sindrom ini didapati berkaitan dengan beberapa keadaan berikut :

Tapi, migrain didapati penyebab paling umum untuk orang dewasa. Budak kecil juga boleh mengalami sindrom ini tetapi bukan disebabkan migrain sebaliknya kesan penyakit berjangkit (Andi M.N, 2019).

Majoriti pesakit dengan sindrom ini mempunyai sejarah keluarga yang mengalami migrain atau mereka sendiri mengalami migrain.

Keadaan-keadaan di atas dapat menyebabkan gangguan pada aliran dar4h di bahagian otak yang berperanan mengolah gambaran persekitaran seseorang.

Satu perkongsian pesakit sindrom ini menceritakan kisah hidupnya dalam portal berita The Guardian. Kali pertama simptom sindrom ini muncul kepadanya semasa dia berumur 21 tahun. Dia yang masih belajar sedang melakukan tugasan sehingga lewat malam.

“I stood up, reached down to pick up the TV remote control from the floor and felt my foot sink into the ground. Glancing down, I saw that my leg was plunging into the carpet.”

Bukan hanya sekali, simptom itu berulang beberapa kali malah lebih kerap. Dia melihat lantai rumahnya menjadi melengkung atau terasa berjalan diatas lantai yang beralun seperti berjalan diatas span. Ketika dia melihat jari tangannya, seolah kedudukan tangannya berada sejauh satu batu.

Jangan risau dulu. Sindrom ni tak berbahaya malah jarang berlaku.Tak ada rawatan yang disediakan untuk sindrom ni. Ianya akan hilang sendiri selepas berehat.

Rawatan yang ada ialah untuk menyembuhkan jangkitan daripada penyakit berjangkit atau melegakan migrain yang dialami oleh pesakit. Berdasarkan dapatan satu kajian juga menyatakan satu pertiga orang yang mengalami migrain akan mengalami AIWS. Antara kita sedar atau tidak sahaja.

RUJUKAN:


Alat Terjemahan Terkenal – Google Translate

Adalah amat memeritkan bagi sesetengah individu untuk menggunakan kamus bagi menterjemah perkataan, dimana kita perlu menyemak helaian demi helaian, satu per satu bagi mencari perkataan yang diingini. Di bahagian teratas, kiri mukasurat kamus, terdapat perkataan yang mewakili perkataan pertama mukasurat tersebut, untuk menyenangkan pencarian.

Kelemahan kamus ialah tiada kemas kini bagi perkataan terbaru, dan terjemahan hanya terhad kepada satu perkataan sahaja, susah untuk dibawa ke mana-mana, dan kepayahan untuk menyelak helaian demi helaian untuk mencari perkataan yang diingini. Kewujudan kamus online berjaya menghapuskan sebahagian kelemahan buku kamus tradisional.

Malangnya, ianya juga hanya mampu untuk mencari satu perkataan sahaja seperti kamus yang asal. Namun, ada satu alat yang mampu mencari banyak perkataan sekaligus, dimana kita boleh memilikinya melalui pembelian, atau memilih alat terjemahan yang paling terkenal – Google Translate.

http://translate.google.com/

Kebanyakan pengguna internet tahu bagaimana untuk menggunakan pautan ini. Ianya seperti anugerah dan nikmat bagi orang yang kurang baik dengan bahasa sekunder. Ia boleh menterjemah ayat pendek dengan baik, dengan kesalahan yang minima.

Kita juga boleh ‘click’ hasil perkataan untuk melihat perkataan sinonim bagi orang yang gemar menggunakan perkataan yang berlainan tetapi mempunyai maksud yang sama, macam saya, penulis karangan ini.

Namun, hanya sebahagian kecil sahaja yang tahu, bahawa kita tidak boleh terlalu bergantung kepada Google Translate, terutamanya jika apa yang kita mahu maksudkan di ayat yang mahu diterjemahkan adalah lain daripada hasil ayat terjemahan.

Google Translate mampu menjadi kamus pelbagai fungsi, dimana ia boleh digunakan untuk menterjemah apa-apa bahasa yang digunakan di dunia. Kita boleh menggunakannya bagi menterjemah beberapa patah perkataan, asalkan kita tahu apa yang kita mahu terjemahkan, tetapi, apa kata sekiranya kita langsung tidak tahu apa yang kita cari, dimana kita hanya ‘copy and paste’ sahaja ayat yang mahu dicari ke kotak Google Translate? Di sinilah bermulanya episod Kedashyatan Terjemahan Secara Langsung.

Secara ringkas, terjemahan secara langsung bermaksud terjemahan secara harfiah (literally), tanpa memerhatikan konteks dan struktur ayat. Kebanyakan individu menyangka bahawa Google Translate adalah alat yang mampu menyenangkan hidup mereka. Bagi pelajar, mereka perlu menyiapkan kerja-kerja mereka dalam bahasa sekunder, dan disini mereka boleh menggunakan alat ini bagi menyiapkan pembentangan PowerPoint atau tesis, kemudian menganggap bahawa kerja mereka sudah siap dengan jayanya.

Walaubagaimanapun, menggunakan jalan pintas mempunyai risikonya yang tersendiri. Sesetengah individu boleh menerima cara ini, dimana mereka juga menggunakan terjemahan secara langsung, tetapi tidak bagi golongan yang berpengetahuan dengan bahasa sekunder yang digunakan. Keburukan menggunakan terjemahan secara langsung ialah seperti berikut:-
“Mari saya belanja.”

Dalam bahasa Inggeris, ayat ini mempunyai konteks dan konsep yang berbeza, tetapi, yalah, si penutur sudah terlebih biasa menggunakan terjemahan secara langsung, mungkin terpengaruh dengan gelagat Google Translate, dan dalam bahasa Inggeris, dia berkata:-
“Come I spend.”

Kini, ianya sudah menjadi ayat yang tidak masuk akal, dimana berapa banyak perkataan yang disumbat di awal atau akhir ayat ini, ianya tidak dapat menyangkal fakta, bahawa ianya tetap tidak dapat masuk akal. Tak tahulah bagaimana cara untuk membalas dia. Itulah satu kelemahan NYATA Google Translate; mesin terjemahan secara langsung.

Kita perlu belajar dahulu bahasa sekunder tersebut, dari awal hingga akhir, supaya kita boleh menulis dengan bahasa tersebut. Sebagai contoh anda orang Melayu, da mahu bercakap dalam bahasa Inggeris. Kita perlu belajar bahasa Inggeris terlebih dahulu, membuat latihan-latihan dengan bantuan guru yang berkenaan. Menonton filem Inggeris juga boleh membantu, dimana kita boleh menghafal ucapan hebat dari pelakon filem tersebut, mengkaji petikan yang dihafal dengan bantuan kamus dan guru. Cara ini juga boleh digunakan untuk novel atau ‘game’ Inggeris. Jangan khuatir untuk berlatih.

Google Translate adalah satu alat yang amat berguna bagi mereka yang tahu kelebihan, kelemahan dan had penggunaan alat tersebut, serta mempunyai pengetahuan yang cukup untuk bahasa yang mereka mahu terjemah. Akibat buruk menanti golongan yang selain yang disebut tadi, dimana mereka terus menggunakan alat ini tanpa mengambil peduli tentang konteks ayat, hasilnya adalah sama ada teramat kelakar, ataupun teramat hodoh, atau mungkin kedua-duanya sekali.

P/S: Menulis dan bercakap dalam bahasa Inggeris mempunyai konsep yang amat berlainan, namun tidak rugi membuat latihan untuk mahir kedua-dua cabang bahasa ini. Sebahagian rakan-rakan saya meminta saya untuk menterjemah ayat Melayu ke Inggeris. Pensyarah Inggeris sendiri sukar untuk berbuat demikian, kecualilah jika beliau mengambil program Diploma untuk Terjemahan Bahasa Inggeris atau apa-apa program yang serupa.


Berapa Teruk Tahap Kesakitan Anda?

Seorang pesakit yang mengalami kesakitan pada kawasan perut telah datang ke unit kecemasan sebuah hospital dengan harapan untuk mendapatkan rawatan segera bagi kesakitannya itu.

Ketika sedang berjumpa doktor, antara perkara pertama yang ditanya oleh doktor kepada pesakit tersebut adalah ;

“Sakit awak tu, dalam skala 1 hingga 10 dimana 1 sakit sedikit dan 10 sakit yang melampau, berapa tahap kesakitannya?”

Pesakit yang sedang menahan kesakitan perut tersebut terus saja bangun melenting apabila mendengar soalan tidak masuk akal yang dilontarkan doktor tadi.

“Apa doktor ni?! Perut saya punya la teruk memulas, doktor boleh pulak tanya soalan karut macam ni? Ingat ni kelas matematik kah?! Tak fikir ke keadaan saya yang tengah sakit ni?!”

Doktor itu tergamam seketika. Kemudian dia menyambung, “Tapi kita kena ukur tahap kesakitan awak, sebelum kami boleh…”

“Seratus! Sakit saya pada tahap seratus! Puas hati?!”

Doktor tersebut hanya mampu mendiamkan diri sahaja tatkala pesakit itu masih lagi berterusan merungut, mengadu tentang ketidakprihatinan doktornya itu.

Buat kefahaman anda, setiap kali seorang pesakit yang mengadu “sakit” hadir ke mana-mana unit kesihatan di Malaysia, antara soalan yang ditanya oleh staf kesihatan adalah tahap keterukan kesakitan. Ini merupakan suatu prosedur wajib bagi staf kesihatan. Soalan yang dilontarkan doktor dalam kisah pendek tadi itu sebenarnya adalah suatu prosedur yang dipanggil sebagai pain scoring (pemarkahan tahap kesakitan).

Sakit adalah salah satu daripada tanda dan gejala yang paling kerap dialami oleh seseorang pesakit, tidak kira apa jenis penyakit atau diagnosis yang dihidapinya. Sakit juga merupakan tanda-tanda universal sebarang permasalahan kesihatan. Sakit itu sebenarnya bersifat abstrak dan personal, dan hanya boleh dialami oleh individu itu sendiri, dimana ia tidak boleh diuji dan diukur tahap keterukannya. Maka antara tindakan yang boleh staf kesihatan lakukan untuk dapatkan data berkenaan sakit tersebut adalah dengan melakukan prosedur pain scoring.

Pain scoring adalah suatu pengambilan data subjektif (menerusi soalan, respon dan pemerhatian) sesuatu keadaan dan keterukan sakit yang dialami seseorang individu bagi merancang perawatan seterusnya. Lazimnya, pain scoring akan dilakukan menerusi skala sakit (pain scale) yang disediakan dan ditetapkan oleh Kementerian Kesihatan Malaysia.

Seorang staf kesihatan bukan hanya sekadar bertanya soalan, akan tetapi pemerhatian dan penilaian respon pesakit juga akan diambil kira dalam data tersebut. Oleh kerana itulah, setiap kali soalan “berapa tahap kesakitan yang dialami” ditanyakan, pesakit perlu menjawab dengan betul.

Pain scoring perlu dilakukan sekurang-kurangnya sekali setiap 4 jam, atau jika perlu, bergantung kepada tahap keterukan pesakit (critically ill, severely ill, ill, weak, awake and obey). Setiap pesakit mempunyai keperluan pemeriksaan tahap kesakitan yang berbeza-beza, bergantung kepada keadaan pesakit itu sendiri.

Terdapat beberapa jenis pain scoring yang digunapakai di institusi kesihatan negara kita. Antaranya adalah :

1. NUMERICAL PAIN SCALE

Ini merupakan salah satu skala sakit yang paling umum digunapakai oleh staf kesihatan terutamanya jururawat bagi pesakit yang boleh memberikan respon lisan.

Skala sakit ini terdiri daripada beberapa gambaran tahap kesakitan yang perlu dijawab oleh pesakit secara lisan. Ia bermula dengan angka 0 sehingga ke angka 10. Pada angka-angka tersebut, diletakkan tahap-tahap kesakitan bagi memudahkan kefahaman pesakit.

Angka 0 adalah tahap tidak sakit atau tiada kesakitan. Skala 0 digunapakai bagi pesakit yang tidak mengalami apa jua kesakitan. Lazimnya angka 0 tidak akan ditanya bagi pesakit yang sememangnya sedang mengadu kesakitan.

Angka 1 hingga 2 adalah sakit yang sedikit (minimal pain), masih boleh melakukan aktiviti, dan tidak mengganggu pesakit melakukan tugasan seharian. Contoh sakit yang boleh diletakkan disini adalah seperti tercucuk jarum, digigit serangga, luka-luka kecil, sengal badan, hirisan pisau dan lain-lain lagi.

Angka 3 hingga 6 pula adalah tahap kesakitan yang sederhana (moderate pain), yang sedikit sebanyak mengganggu tugasan seharian dan menjejaskan pergerakan pesakit. Contoh sakit yang boleh digambarkan pada skala ini adalah daripada sakit akibat dari bengkak (jangkitan), terjatuh teruk, kemalangan jalan raya biasa, belahan pisau, kepatahan tulang minor dan sebagainya.

Angka 7 hingga 10 pula adalah tahap kesakitan maksima yang boleh dirasai pesakit (severe pain), seperti sakit akibat dari kemalangan teruk, kesan ditikam atau ditembak, melecur, kulit yang dihiris, anggota badan terputus, kepatahan tulang yang menembusi kulit, dan sebagainya. Sakit pada skala ini bererti pesakit langsung tidak mampu melakukan apa-apa tugasan selain daripada menahan sakit yang dialami. Segala pergerakannya terbatas, dan pesakit sekadar mampu menjerit kesakitan.

Angka pada skala yang dipilih menentukan tahap kesakitan yang dialami oleh pesakit. Sebagai contoh, jika pesakit memilih angka 4, maka markah tahap kesakitannya adalah pada markah 4/10.

2. WONG-BAKER PAIN SCALE

Skala sakit Wong-Baker ciptaan Donna Wong dan Connie Baker pula merupakan skala sakit yang hampir sama dengan skala numerical, akan tetapi digambarkan pada sesebuah paparan berbentuk pembaris. Ia juga kadangkala dikenali sebagai graphical numeric pain scale, atas faktor pembaris skala sakit ini dihiasi gambaran wajah smiley disetiap angka yang ada. Bermula daripada gambar wajah senyum pada skala 0, sedikit muram pada setiap skala 1 hingga 3, wajah menahan sakit pada setiap skala 4 hingga 6, dan wajah menjerit hingga teriak menangis menahan sakit pada setiap skala 7 hingga 10. Gambaran wajah ini sesuai digunakan bagi pesakit yang mengalami masalah kesukaran membaca angka dan huruf, pesakit kelemahan mental, dan pesakit kanak-kanak. Ini bermakna, pesakit tidak perlu memberi jawapan secara lisan kerana staf kesihatan boleh menilai tahap kesakitan pesakit melalui raut wajah semata-mata.

3. FLACC PAIN SCALE

FLACC pain scale pula adalah skala yang kerapkali dipakai di wad-wad paediatrik (kanak-kanak) dan wad ibu dan anak (wad bayi). Skala ini hanya sesuai buat pesakit berumur 2 bulan sehingga 7 tahun yang tak mampu memberikan respon dan menerangkan tahap kesakitannya. FLACC pain scale tidak menggunakan kefahaman dan respon pesakit sebagai data, akan tetapi hanya menggunakan pergerakan, raut muka dan perbuatan pesakit tersebut.

Ini adalah kerana skala sakit FLACC hanya terdiri daripada 5 kategori, iaitu raut wajah (face), pergerakan kaki (legs), aktiviti (activity), tangisan (cry) dan pujukan (consolability). Ia juga hanya diberi skor berdasarkan angka 0 (normal), 1 (sederhana) dan 2 (teruk).

i) Face

Dalam kategori Face, raut wajah pesakit (lazimnya bayi) akan dijadikan tanda aras tahap kesakitannya.
Skor 0 – wajah pesakit tenang, tiada kerutan muka dan dahi. Tiada ekspresi sakit.
Skor 1 – sesekali wajah pesakit berkerut (grimace), muram (frowning), tidak berminat dengan keadaan persekitaran.
Skor 2 – wajah pesakit sentiasa muram, menahan sakit, mengetap gigi dan dagu, meracau.

ii) Legs
Dalam kategori Legs, pergerakan kaki pesakit pula dijadikan tanda aras tahap kesakitannya.
Skor 0 – Posisi kaki dalam keadaan normal, tenang.
Skor 1 – Kaki tidak tetap, kerapkali bergerak, tegang, tidak senang.
Skor 2 – Menendang kasar, menarik keatas seperti menahan kesakitan.

iii) Activity

Dalam kategori Activity, tindakan dan perbuatan pesakit dijadikan tanda aras tahap kesakitannya.
Skor 0 – Baring dengan tenang, mudah bergerak, posisi dalam keadaan normal.
Skor 1 – Tubuh badan bergerak-gerak tidak selesa, berpusing kesana sini, tegang.
Skor 2 – Pergerakan tubuh mengeras, dalam posisis melengkung, tersentap-sentap.

iv) Cry

Dalam kategori Cry, tangisan dijadikan tanda aras tahap kesakitannya.
Skor 0 – Tidak menangis (sama ada dalam keadaan sedar atau sedang tidur).
Skor 1 – Merengek, mengadu, mengeluh.
Skor 2 – Berterusan menangis, menjerit atau teresak-esak.

v) Consolability

Dalam kategori Consolability, keupayaan untuk memujuk pesakit dijadikan tanda aras tahap kesakitannya.
Skor 0 – Tenang, tidak perlu dipujuk.
Skor 1 – Mudah dipujuk melalui sentuhan, pelukan atau dipujuk melalui lisan. Mudah beralih perhatian.
Skor 2 – Sukar untuk dipujuk.

Setiap skor pada setiap kategori kemudiannya dicampur secara kumulatif untuk mendapatkan markah sebenar. Sebagai contoh, jika F1, L2, A1, C2, C1, maka bererti markah keseluruhan untuk tahap kesakitan pesakit ini adalah 7 daripada 10 (7/10).

4. CRITICAL CARE PAIN OBSERVATION TOOL (CPOT) SCALE

Skala sakit CPOT ini lazimnya digunakan untuk pesakit yang tidak dapat memberi respon kesakitan dengan baik, dan kerapkali digunapakai untuk pesakit yang koma atau tidak sedarkan diri (tahap kesedaran rendah).

Ia terdiri daripada 4 kategori, iaitu raut wajah, pergerakan badan, respon suara / alat bantuan pernafasan (ventilator), dan ketegangan otot pesakit. Skala ini juga menggunakan skor 0 (normal), 1 (moderate) dan 2 (severe) dalam pemarkahannya.

Jika ada diantara anda yang tidak mempunyai asas ilmu perubatan dan sukar untuk fahami skala sakit ini, tidak mengapa. Ini kerana ia hanya mudah difahami bagi mereka yang sudah faham selok belok perawatan dan perubatan.

i) Ekspresi Muka.

Bagi kategori pertama, raut wajah pesakit dijadikan tanda aras tahap kesakitannya.
Skor 0 – Tenang, neutral, normal.
Skor 1 – Tegang, muram. Kening diturunkan, sekeliling mata dikerut.
Skor 2 – Seperti skor 1, cuma ditambah perbuatan mengerutkan kelopak mata erat.

ii) Pergerakan Tubuh Badan.

Bagi kategori ini, setiap pergerakan badan pesakit dijadikan tanda aras kesakitan.
Skor 0 – Tiada pergerakan atau dalam posisi normal.
Skor 1 – Bersifat ingin melindungi, bergerak kearah punca kesakitan dengan perlahan-lahan, menyentuh atau menggosok kawasan sakit, mendapatkan perhatian melalui pergerakan.
Skor 2 – Meracau, mengganas. Bertindak menarik tiub pernafasan dan salur pemberian ubatan (IV line), cubaan untuk bangun, mnghayunkan kedua tangan dan kaki, tidak patuh kepada arahan yang diberi, cuba turun dari katil.

iii) Kepatuhan Terhadap Ventilator atau Respon Suara.

Bagi kategori ini, ia terbahagi kepada dua jenis, iaitu :

b) Vocalization
Bagi pesakit yang bernafas sendiri atau bernafas melalui topeng pernafasan.
Skor 0 – Bercakap dengan nada biasa atau tidak bersuara.
Skor 1 – Mengeluh, mengaduh.
Skor 2 – Menangis, suara teresak-esak.

iv) Ketegangan Otot.

Dilakukan pada akhir fasa penilaian ases kesakitan pesakit (selepas ketiga-tiga kategori dilakukan). Dinilai melalui pergerakan pasif tangan dan kaki pesakit ketika dalam keadaan rehat atau ketika sedang dipusingkan. Pergerakan pasif ini adalah pergerakan tangan dan kaki yang dilakukan oleh staf kesihatan kepada pesakit tanpa dibuat oleh pesakit secara sendiri. Ia melibatkan pergerakan membengkok (flexion) dan meluruskan (extension).
Skor 0 – Tenang, tiada rintangan.
Skor 1 – Tegang, mengeras. Menghalang pergerakan pasif yang dilakukan kepadanya.
Skor 2 – Otot tegang dan mengeras dengan kuat. Menentang / melawan kuat pergerakan pasif yang dilakukan keatasnya. Atau tidak mampu melakukan pergerakan pasif langsung keatasnya.

Pemarkahan akhir untuk skala sakit CPOT juga sama seperti skala FLACC, dimana ia dicampurkan untuk menjadi markah kumulatif. Akan tetapi, markah penuh buat skala CPOT hanyalah pada tahap 8, contohnya 3 daripada 8 (3/8).

Setiap data markah yang diperolehi melalui prosedur pain scoring ini kemudiannya dicatat dan diberikan rawatan yang bersesuaian. Antara rawatan yang dilakukan buat setiap sakit yang dialami melibatkan :

i) Penilaian berterusan.
ii) Senaman (pernafasan dalam).
iii) Demahan sejuk dan panas.
iv) Pemberian ubatan tahan sakit minor (analgesic).
v) Pemberian ubatan tahan sakit yang dikawal pesakit secara sendiri (patient-controlled analgesia).
vi) Pemberian ubatan pelalian (anaesthetic).
vii) Pemberian ubatan sedatif.

Setiap perawatan yang diberikan secara satu persatu bergantung kepada tahap kesakitan yang dialami, keadaan kesihatan pesakit serta status perubatan pesakit.

Oleh kerana itu, jika anda sedang mendapatkan perawatan di mana-mana institusi kesihatan negara, adalah amat penting untuk anda mengetahui tahap kesakitan yang sedang anda alami untuk mengelakkan pemberian rawatan ubatan yang berbahaya.

Perlu diingatkan bahawa setiap sakit yang dirasai oleh setiap individu adalah berbeza dengan individu yang lain bergantung pada kadar toleransi (penerimaan) individu itu terhadap sakit yang dialami. Sesetengah orang mungkin akan menangis apabila disuntik jarum manakala ada yang tidak kisah langsung. Ada yang boleh ketawa selepas terhantuk kepala di dinding, manakala ada yang terlentang sakit. Setiap tahap sakit berbeza mengikut individu, maka sakit itu adalah suatu data subjektif. Skala sakit ini sekadar panduan mudah buat staf kesihatan sahaja.

Akan tetapi, perlu diingatkan juga bahawa skala kesakitan yang tinggi tidak bermaksud jaminan perawatan segera dan terbaik. Kadangkala pesakit yang sekadar mengalami sakit biasa (skala 2/10), akan tetapi mendesak ianya sakit bagaikan pada tahap 10/10, boleh menyebabkan pemberian ubatan major dan merbahaya diberikan sedangkan sakit itu sudah boleh dikurangkan dan dihilangkan dengan sekadar menekan kainan basahan sejuk (demahan sejuk) di sekitarnya.

Maka jika anda mengalami sebarang kesakitan, apa kata anda gunapakai sistem skala tahap kesakitan ini apabila bertemu doktor. Ia sudah tentu dapat membantu doktor dalam menentukan perawatan terbaik bagi anda, malah mampu mempercepatkan perawatan dilakukan keatas anda. Bahkan, anda juga boleh menggunakan sistem ini jika anda mempunyai cahaya mata atau orang jagaan yang memerlukan perawatan akibat dari kesakitan. InsyaAllah, bermanfaat.

#AC #SNJOKER


Ahuitzotl – Maharaja Terbaik Aztec Di Zaman Keemasannya

Ahuitzotl merupakan tlatoani (pemerintah) kota Tenochtitlan dan maharaja kelapan Empayar Aztec. Pemerintahan beliau bermula dari tahun 1486 hingga 1502 Masehi. Tempoh tersebut dianggap oleh sebahagian sejarahwan moden sebagai Zaman Keemasan Aztec. Pada zaman pemerintahan Ahuitzotl inilah Empayar Aztec mencapai kemuncak perluasan kuasanya, di samping banyak projek pembinaan berskala besar dijalankan.

Namun, Zaman Keemasan ini tidak berpanjangan dan berakhir menyusuli kemangkatan Ahuitzotl. Kedudukan beliau lantas digantikan oleh anak saudaranya, Moctezuma II yang dikenang sebagai pemerintah Aztec terakhir yang merdeka, sebelum Empayar Aztec dit4kluk oleh Sepanyol.

Nama Ahuitzotl (membawa maksud ‘makhluk akuatik yang berduri’) dikaitkan dengan suatu makhluk mitos yang hidup di dasar tasik dan memangsakan mereka yang berada di tebing tasik berkenaan. Sejarahwan tidak mengetahui secara jelas pada tahun bilakah Ahuitzotl dilahirkan. Namun, beliau dicatatkan sebagai cucu kepada Itzcoatl, tlatoani Tenochtitlan yang keempat merangkap pengasas Persekutuan Tiga Serangkai (Tenochtitlan-Texcoco-Tlacopan) yang menjadi asas penubuhan Empayar Aztec.

Ahuitzotl dipercayai mempunyai dua orang saudara, yang masing-masing telah memerintah terlebih dahulu berbanding beliau. Axayacatl adalah maharaja Aztec yang keenam manakala Tlzoc adalah yang ketujuh.

Axayacatl merupakan seorang maharaja yang sering memperoleh kemenangan dalam medan perang dan melaksanakan pelbagai prohek pembinaan. Sebaliknya, Tlzoc disifatkan sebagai seorang yang gagal dan selepas memerintah selama lima tahun, takhtanya diambil-alih oleh Ahuitzotl. Terdapat spekulasi yang mengatakan bahawa Tlzoc mati akibat diracun.

Memandangkan Ahuitzotl masih muda ketika ditabalkan sebagai maharaja, wujud beberapa penentangan terhadapnya. Namun, beliau berupaya membuktikan kebolehan diri lantaran sifatnya sebagai seorang pemimpin p3rang yang agresif. Kempen ketenteraan pertama beliau melibatkan pep3rangan dengan wilayah-wilayah bekas naungan Aztec yang terletak di barat laut. Beliau berjaya membawa pulang kemenangan. Dalam beberapa tempoh kemudian, kempen-kempen lain pula menyusul dan Ahuitzotl berupaya memperluaskan lagi wilayah kekuasaan empayar hingga ke Guatemala moden di selatan, serta di wilayah sekitar Teluk Mexico.

Pen4klukan-pen4klukan ini mendorong kepada pemberian ufti yan melimpah ruah kepada Empayar Aztec. Dalam erti kata lain, empayar meraih kekayaan yang luar biasa. Selain itu, kempen-kempen ketenteraan ini juga membolehkan penduduk Aztec membawa pulang ramai tawanan p3rang. Tawanan-tawanan p3rang ini kemudiannya digunakan sebagai korban manusia dalam pelbagai upacara keagamaan yang bertujuan untuk menyenangkan para dewa dan meraikan kemenangan.

Seorang penulis Sepanyol yang bernama Fray Diego Durin mencatatkan bahawa seramai 80 400 orang tawanan p3rang dikorbankan dalam tempoh empat hari di puncak Templo Mayor, Tenochtitlan. Namun, sejarahwan moden menyanggah pendapat tersebut dan menyatakan bahawa angka itu dilebih-lebihkan.

Selain kejayaan dari sudut ketenteraan, Ahuitzotl juga dikenang sebagai pemimpin yang berjaya lantaran banyak projek pembinaan berskala besar yang beliau jalankan. Salah satu projek pembinaan yang paling signifikan adalah projek perluasan Templo Mayor, yang siap sepenuhnya pada tahun 1487. Korban-korban manusia yang dilakukan semasa perasmian kuil baru inilah yang dicatatkan oleh Duran, sebagaimana yang disebutkan di atas.

Projek pembinaan penting yang lain adalah pembinaan sebuah terusan yang bertujuan untuk mengalirkan air dari Coyoacan masuk ke ibu kota. Menurut catatan Duran, projek ini pada mulanya meraih hasil yang buruk lantaran terlalu banyak air yang mengalir masuk sehingga kota habis dibadai banjir. Malah, golongan paderi menyifatkan kejadian tersebut sebagai bala yang ditimpakan oleh Chalchiuhlicue si dewi air berikutan tindakan maharaja yang membunuh pemerintah Coyoacan.

Ahuitzotl mangkat pada tahun 1502M, dengan diiringi oleh pelbagai versi penceritaan. Salah satu versi mengisahkan bagaimana seliparnya tersadung pada sebongkah batu basah ketika taman atau kebunnya dibanjiri berikutan tambak yang rosak. Akibat daripada hal itu, kepala Ahuitzotl terhantuk pada batu lintel (penutup jenang) dan mengalami pendarahan kepala yang membawa kepada maut. Versi lain berpendapat beliau diserang penyakit maut, sekaligus menimbulkan spekulasi kononnya beliau diracun.

Pada tahun 2007, dilaporkan bahawa ujian radar penembus permukaan bumi mendedahkan bahawa terdapat sebuah makam yang tersembunyi di bawah Templo Mayor. Penemuan sebuah batu monolith pada tahun sebelumnya dijadikan sebagai pencetus kepada perlaksanaan tinjauan ini. Batu monolith tersebut mengandungi imej seorang dewi yang memegang seekor arnab sambil terdapat 10 bintik pada kaki kanannya.

Imej ini ditafsirkan sebagai 10 Arnab, iaitu tahun kemangkatan Ahuitzotl. Seandainya makam tersebut benar-benar milik Ahuitzotl, maka ia merupakan makam diraja Aztec pertama yang berjaya ditemui. Apapun, tiada laporan lanjut perihal penemuan berkenaan.

TERJEMAHAN:

Wu Mingren. (9 Disember 2016). Ahuitzotl: Powerful Ruler in the Aztec Golden Age. Ancient Origins. https://www.ancient-origins.net/history-famous-people/ahuitzotl-powerful-ruler-aztec-golden-age-007156


Sejarah Awal Anarkism

Anarkism. Sebuah idea yang difahami majoriti sebagai idea yang melawan sebarang bentuk autoriti terutamanya penguasaan oleh sesebuah identiti tidak kisah bersifat ketuhanan, kekuasaan individu atau organisasi. Pandangan majoriti juga memikirkasn si pengamal Anarkism adalah ‘orang gasar’ moden, selalu mengadakan pemberontakan, merosakkan harta benda, melontar Molotov iaitu sejenis bom buatan dan berbahaya kepada rakyat. Sebenarnya, idea ini telah dicemar dan Anarkism bukanlah apa yang netizen bayangkan. Untuk artikel ini, saya terangkan sedikit demi sedikit, dimulai dengan sejarah awal Anarkism.

Mengikut para antropologis kotemporari, sebelum sejarah manusia pertama direkod telah wujud masyarakat tanpa kelas sosial mengikut autoriti atau pengkelasan politik. Mengikut Harold Barclay iaitu pensyarah antropologi dari University of Alberta, sebelum Anarkism dijadikan sebagai perspektif pemikiran yang ke hadapan, manusia yang hidup awal beribu tahun dahulu telah mempunyai masyarakat yang berkerajaan sendiri tanpa sebarang kuasa pemerintahan atau pertubuhan kelas politik. Apabila masyarakat mengikut kelas autoritarian diwujudkan, idea Anarkism wujud sebagai sebuah perlawanan menentang hubungan masyarakat hierarki ini.

Ajaran Taoisma juga punya unsur-unsur ajaran yang berbaur anarkistik. Pengajar Taoisma seperti Lao Zi (Lao Tzu) dan Zhuang Zhou mempunyai pemikiran falsafah yang bersifat anti-politik dan menolak sebarang penglibatan dalam pergerakan atau pengorganisasian politik, dan membentuk sebuah falsafah “non-rule” dalam diri para ahli Taoisma serta hidup dengan gaya hidup anarki. Pada tahun 300 Masihi, Bao Jingyan membantah secara jelas bahawa suatu masyarakat perlu ada sebuah pemerintahan. Manakala di dunia Barat, pengaruh anarkistik terdapat dalam diri para ahli falsafah Yunani Kuno. Seperti Zeno, pembawa ajaran Stoic dan Aristippus yang mengatakan bahawa para bijaksana tidak perlu memberikan kebebasan mereka kepada kerajaan.

Penggunaan kata “anarchia” dan “anarchos” yang bermaksud “tanpa pemerintah” ditemui dalam karya Homer bernama Iliad dan karya Herodotus’s Histories. Tamadun Yunani Kuno adalah tamadun pertama menggunakan terma anarki sebagai sebuah idea falsafah. Kumpulan Cynics Diogenes of Sinope dan Crates of Thebes adalah kumpulan yang bertanggungjawab memperkenalkan idea masyarakat anarkistik. Zeno of Citium, pelopor ajaran Stoicism, yang dipengaruhi oleh pembawaan kumpulan Cynics menggambarkan idea masyarakat urban anarkistik sekitar tahun 300 SM. Dalam karya Zeno’s Republic, beliau memperkenalkan idea pembentukan masyarakat yang bersatu tanpa sebarang pembentukan kerajaan. Sehingga tokoh anarkis pada abad ke-20 bernama Peter Kropotkin menggelarkan Zeno sebagai “pelopor falsafah anarki terbaik di zaman Yunani Kuno”.

Namun idea Zeno mengenai masyarakat tanpa kerajaan ditentang oleh ahli falsafah terkemuka iaitu Plato yang memihak kepada idea kerajaan utopia dalam karya Plato’s Republic. Zeno menjelaskan walaupun naluri kepentingan diri perlu diutamakan sehingga wujud sikap egoistik dalam diri manusia, alam ‘membetulkan’ sikap tersebut dengan mewujudkan lagi sebuah naluri – keupayaan sosial (sociability). Seperti kebanyakkan anarkis moden, beliau percaya jika manusia mengikut naluri mereka, mereka tidak perlu wujudkan perundangan atau kepolisan, wujudkan biara, kuil, surau atau tempat ibadah lain. Malah wang tunai juga tidak perlu diwujudkan (sistem barter sebagai alternatif jual beli).

Di Athens pada tahun 404 SM adalah tahun digelar “Tahun Anarki”. Mengikut sejarahwan Xenophon, ia berlaku di mana kota Athens berada dalam pemerintahan para oligarki yang membentuk organisasi politik “The Thirty” setelah kaum Sparta memperoleh kemenangan dalam peperangan kedua Peloponnesian War. Apabila Pythodorus dilantik sebagai pemerintah Athens, rakyat Athens tidak mengiktiraf perlantikan tersebut yang terang-terangan dipilih hanya dalam kalangan ahli oligarki. Rakyat Athens kemudian menamakan tahun tersebut sebagai Tahun Anarki sebagai protes besar-besaran menentang perlantikan Pythodorus.

Ahli falsafah Yunani iaitu Plato dan Aristotle memandang buruk akan terma anarki, menganggap anarki, secara semula jadi cenderung kepada kekuasaan tirani. Plato percaya bahawa kekorupan politik diwujudkan kerana demokrasi telah kehilangan hierarki sosial ‘semula jadi’ sesama kelas, gender dan umur sehingga beliau juga menerangkan:

“Anarki mencari jalan ke rumah persendirian, dan menamatkannya dengan bersama kelompok haiwan dan menjuangkiti mereka.” Rupublic, book eight.

Manakala Aristotle dalam karya Politics menjelaskan tentang revolusi, bahawa kelas atasan akan termotivasi untuk melaksanakan coup d’etat atas datas kebencian mereka bagi membanteras kekacauan dan anarki yang mengugut sistem kerajaan.

Ada beberapa contoh mengenai tokoh atau perkumpulan awal yang mempunyai sifat anarkistik. Dalam dunia keagamaan Kristian, Nabi Isa A.S atau Jesus dikatakan sebagai anarkis Kristian pertama melakukan perlawanan. Dalam dunia Islam pula ketika pemerintahan berasaskan khalifah wujud, muncul golonganh yang mempunyai sifat Anarkism melawan para kahlifah iaitu golongan Khawarij.

Maka dalam sejarah awal ini bahawa kita telah faham Anarkism bukanlah idea falsafah yang sezaman dengan idea komunisma, bukan lahir dari zaman di mana Eropah telah mencapai zaman pencerahan setelah beberapa zaman sejak empayar Rom runtuh. Anarki telah lahir sebagai naluri semula jadi dalam kalangan manusia, lahir sebagai sebuah naluri yang kemudian membentuk sebuah komuniti yang bersatu padu tanpa mewujudkan sebarang hasad dengki, kebencian dan kedendaman yang hanya wujud ketika pengkelasan masyarakat sosial diperkenalkan oleh Babylon, tamadun pertama dunia.

Akan datang, jika saya rajin lagi, saya terbitkan artikel mengenai sejarah gerakan Anarkism dari Revolusi Perancis hingga pasca-WWII.

Sumber:


Bagaimana Qatar Bengkakkan Susu Saudi?

Seorang pemimpin mula dihargai selepas pemergiannya. Perkara itu memang sangatlah relatif dengan perkembangan politik sebuah negara.

Seperti Arab Saudi pula, pendekatan Raja Abdullah di Timur Tengah hanya nampak asasnya selepas kemangkatannya.

Abdullah bin Abdulaziz meluluskan campurtangan Saudi semasa Bahrain dan Yaman dibadai penentangan bagaikan pemb3r0nt4kan sahaja.

Kenaikan Raja Salman bin Abdulaziz telah mengubah dasar luar negara Saudi. Selain daripada Yaman, Arab Saudi juga telah mengetuai sebuah delegasi untuk mengusirkan Qatar daripada hubungan diplomasi.

Qatar tidak dibenarkan menggunakan ruang darat, laut dan udara hampir setiap negara Timur tengah (Gulf News, 2017).

Qatar telah dituduh menyokong aktiviti keg4n4san sekaligus melanggar syarat-syarat perjanjian 2014 yang dipersetujui bersama Majlis Kerjasama Teluk (GCC).

Sekatan ini juga telah merevolusikan semula permintaan susu dalam Qatar. Sehingga 2017, Qatar mengimport susu daripada Arab Saudi yang mempunyai sebuah syarikat bernama Almarai.

Almarai vs Baladna: Dominasi Susu Qatar

Selain tenusu mentah, Almarai juga mengeluarkan produk-produk akhir seperti yogurt, jus dan rumusan bayi. Ia merupakan jenama paling popular dalam Arab Saudi antara 2016 hingga 2018.

Tetapi penutupan pintu Saudi menyebabkan Almarai kehilangan pelanggan seramai 2.6 juta rakyat.

Untuk mengisi kelompongan susu dalam permintaan negara, Qatar telah menggunakan kekayaan mereka untuk satu tujuan yang begitu dahsyat.

Kerajaan Doha dibawah Tamim bin Hamad telah membangunkan 1,400 ladang yang sekurang-kurangnya 45,000 ekar bagi tiga tujuan sahaja: lembu, lembu dan lembu (Whitehead, 2019).

Sebanyak 4,000 ekor lembu diterbangkan ke Qatar untuk melengkapkan ladang ini, dengan pelabuhan AS$7.4 bilion disiapkan tepat pada masanya.

Ladang-ladang ini diselaraskan dibawah syarikat negara Baladna yang bermula untuk membangunkan industri kambing. Pelabuhan baharu ini juga telah menerima 10,000 ekor lembu lagi.

Selepas setahun Qatar sudahpun mempunyai 24,000 ekor lembu yang asalnya dibesarkan dalam Amerika Syarikat. Lembu-lembu ini diperah susunya di Umm al-Hawaya.

Ladang mereka juga dipenuhi dengan prasarana pendingin hawa bagi kesesuaian biologi.

Baladna sekaligus mengambil alih kekosongan yang sebelum ini diisi Almarai. Qatar berupaya mengeluarkan 320 tan susu setiap hari.

Bekalan susu ini sebenarnya dua kali ganda daripada keperluan rakyat. Dan Qatar pula mula menjual susu di Afghanistan, Libya, Oman dan Yaman pula.

Dan perniagaan Baladna juga menjangkaui susu segar untuk mengeluarkan produk-produk akhir seperti ayran, laban, ghee, keju dan yogurt.

Kemegahan dari segi kewangan walaubagaimanapun awalnya dibantu Iran dan Turki dari segi bantuan makanan, akses ruang udara dan sokongan diplomasi.

Recep Tayyip Erdogan juga menyediakan sokongan ketenteraan bagi menebatkan sebarang unsur kekasaran daripada Saudi.

Dan pada 17 Oktober 2019, Baladna telah mengumumkan rancangan untuk mengapungkan sahamnya dalam bursa saham yang melonjak hari pertama dengan nilai AS$392 juta (Knecht, 2019).

Pemilikan saham akan dibuka kepada pihak antarabangsa pada tarikh tertentu yang masih belum ditentukan.

Keazaman Qatar harus dicontohi semua. Apabila bekalan susu melimpah ruah, tentu sekali rakyat memperolehi manfaat.

Harga yang asalnya melambung telah menjunam – sehinggakan Baladna sekarang ini menguasai pasaran awam yang setia lagi patriotik. Asalnya mengimport, tindakan Saudi telah membengkakkan susu sendiri.

Status Saudi sebagai gergasi Timur Tengah tentu sekali tidak merasai apa-apa. Tetapi secara meluasnya, Qatar boleh menjadi kisah berpengaruh bahawa kedaulatan negara jika dijaga boleh memangkinkan kejayaan luar biasa.

Sebuah kerajaan perlu berbelanja lebih sahaja untuk menerima hasil yang lumayan.

RUJUKAN:

Gulf News. (2017, June 14). It’s a boycott, not a blockade. Retrieved from https://gulfnews.com/opinion/editorials/its-a-boycott-not-a-blockade-1.2043769

Knecht, E. (2019, October 17). Qatar’s dairy company Baladna to raise around $392 million in IPO. Reuters. Retrieved from https://www.reuters.com/article/us-qatar-baladna-ipo-idUSKBN1WW12S

Whitehead, R. (2019, June 12). Desert dairy made Qatar self-sufficient in milk production in wake of blockade. Dairy Reporter. Retrieved from https://www.dairyreporter.com/Article/2019/06/12/Desert-dairy-made-Qatar-self-sufficient-in-milk-production-in-wake-of-blockade